sagorsarker/bangla-wikipedia huggingface dataset:
মিতালী এক্সপ্রেস

মিতালী এক্সপ্রেস একটি আন্তর্জাতিক মানসম্পন্ন যাত্রীবাহী ট্রেন যা ভারতের পশ্চিমবঙ্গ রাজ্যের শিলিগুড়ি থেকে বাংলাদেশের রাজধানী ঢাকার মধ্যে যাতায়াত করে। এটিই তৃতীয় ট্রেন যা এই দুই দেশের মধ্যে চলাচল করে। ১৯৬৫ সালে ভারত পাকিস্তানের যুদ্ধের পরে বন্ধ হয়ে যায় এই রুট। এটি চালু হয় ৫৬ বৎসর পর। বাংলাদেশ ও ভারতের মধ্যে বন্ধুত্বের প্রতীক হিসেবে ২০২১ সালের ২৭শে মার্চ, এই ট্রেন সার্ভিস চালু করা হয়। ট্রেনের বগি একই থাকে তবে ইঞ্জিন পরিবর্তন হয় যাওয়া আসায়, এর ফলে যাত্রীদের সীমান্তে ট্রেন পরিবর্তন করতে হয় না। মিতালী এক্সপ্রেস ট্রেনের টিকিট কেনার জন্য আগে থেকেই বৈধ ভিসা এবং পাসপোর্ট প্রয়োজন হয়। টিকিট বাংলাদেশের ঢাকার ক্যান্টনমেন্ট রেলওয়ে স্টেশন এবং ভারতের শিলিগুড়ির নিউ জলপাইগুড়ি রেল স্টেশনে পাওয়া যায়। এটি ১৮ জুলাই ২০২৪ থেকে বন্ধ আছে।
যদিও ট্রেনটি ২৬শে মার্চ ২০২১ তারিখে উদ্বোধন করা হয়েছিল, কিন্তু কোভিড-১৯ এর বৈশ্বিক মহামারি পরিপ্রেক্ষিতে, উদ্বোধনের পর থেকে এর বাণিজ্যিক চালানো স্থগিত করা হয়েছিল। যাইহোক, ট্রেনটি ১ই জুন ২০২২-এ প্রথম বাণিজ্যিকভাবে চালানো হয়। 
২৬ মার্চ ২০২১ সালে, ভারতের প্রধানমন্ত্রী নরেন্দ্র মোদী বাংলাদেশের প্রধানমন্ত্রী শেখ হাসিনার সঙ্গে যৌথভাবে নিউ জলপাইগুড়ি-ঢাকা মিতালী এক্সপ্রেস ট্রেন পরিষেবার সূচনা করেন। বাংলাদেশের স্বাধীনতার পঞ্চাশ বছর উদ্‌যাপন করতে প্রধানমন্ত্রী মোদী ঢাকায় এসেছিলেন।
বঙ্গবন্ধু শেখ মুজিবুর রহমানের জন্মশতবার্ষিকী ও বাংলাদেশের স্বাধীনতার সুবর্ণ জয়ন্তী (পঞ্চাশ বছর) উপলক্ষে এই ট্রেন পরিষেবার উদ্বোধন করা হয়।
নতুন ট্রেনটির নামের জন্য বাংলাদেশের প্রধানমন্ত্রীকে চারটি ভিন্ন নাম প্রস্তাব করেছিলেন রেল কর্মকর্তারা। যেগুলি ছিল মিতালী, সম্প্রীতি, সুহৃদ এবং বন্ধু। প্রধানমন্ত্রী শেখ হাসিনা মিতালী নামটি বেছে নেন।
মিতালী এক্সপ্রেস নিউ জলপাইগুড়ি থেকে হলদিবাড়ি হয়ে সীমান্ত পেরিয়ে বাংলাদেশের চিলাহাটি, নীলফামারী, পার্বতীপুর, হিলি, নাটোর, ঈশ্বরদী আর টাঙ্গাইল হয়ে ঢাকায় এসে পৌঁছায়।
পরে ট্রেনটি বাংলাদেশের ঢাকা ক্যান্টনমেন্ট রেল স্টেশন থেকে যাত্রা শুরু করে, তারপর পার্বতীপুর এবং চিলাহাটিতে যেয়ে থামে। তারপর সীমান্ত অতিক্রম করে হলদিবাড়ি যায়। ঢাকা ও চিলাহাটির মধ্যে দূরত্ব ৪৫৩ কিলোমিটার এবং চিলাহাটি ও নিউ জলপাইগুড়ির মধ্যে দূরত্ব ৭১ কিলোমিটার। চিলাহাটিতে যাওয়ার পর ভারতে ভ্রমণকারী যাত্রীদের জন্য ট্রেনটিতে দুটি অতিরিক্ত কোচ যুক্ত করা হয়। তারপর ট্রেনটি বাংলাদেশ থেকে সীমান্ত অতিক্রম করে ভারত যায় এবং নিউ জলপাইগুড়ি রেল স্টেশনে পৌঁছানোর আগে ট্রেনটি হলদিবাড়িতে একবার থামে।
উদ্বোধনের পর থেকে, দ্বি-সাপ্তাহিকভাবে চালিত এই ট্রেনটি রবিবার ও বুধবার নিউ জলপাইগুড়ি স্টেশন থেকে এবং সোমবার ও বৃহস্পতিবার ঢাকা ক্যান্টনমেন্ট স্টেশন থেকে ছেড়ে যায়।
শিলিগুড়ি থেকে ঢাকা পর্যন্ত প্রায় ছয়শ’ কিলোমিটার রেলপথ পাড়ি দিতে সময় লাগে সাড়ে প্রায় ১১ ঘণ্টা। ভারতীয় সময় সকালে নিউ জলপাইগুড়ি জংশন রেলওয়ে স্টেশন থেকে যাত্রী নিয়ে রাতে মিতালী পৌছায় ঢাকা ক্যান্টনমেন্ট রেলওয়ে স্টেশনে। এরপর পরদিন বাংলাদেশ সময় সকালে ঢাকা থেকে যাত্রী নিয়ে রাতে ফের শিলিগুড়িতে পৌছায়।
মেহবুবে আবলেশ

মেহবুবে আবলেশ (জন্ম ১৯৭৯) হলেন একজন উইঘুর রেডিও উপস্থাপিকা, সাংবাদিক, কবি এবং রাজনৈতিক বন্দী। তিনি ২০০৮ সালে গ্রেপ্তার হয়েছিলেন এবং সর্বশেষ তথ্য অনুযায়ী ২০১৫ সাল অবধিও তাঁর অবস্থান অজানা ছিল।
মেহবুবে আবলেশ ১৯৭৯ সালে জন্মগ্রহণ করেছিলেন। ২০০৮ সালের আগস্টে তিনি উরুমকিভিত্তিক জিনজিয়াং পিপলস রেডিও স্টেশনের বিজ্ঞাপন বিভাগে নিজের পদ থেকে বরখাস্ত হয়েছিলেন। বরখাস্ত হওয়ার পরে ব্লগিং ও কর্তৃপক্ষের সমালোচনা সম্পর্কিত অভিযোগের প্রতিবেদন দেখিয়ে পুলিশ তাঁকে গ্রেপ্তার করেছিল। প্রতিবেদনটিতে ২০০৮ সালের বেইজিং গ্রীষ্মকালীন অলিম্পিকের সমালোচনা এবং পাশাপাশি ২০০৮ সালে উইঘুর সম্প্রদায়ের উপর সিচুয়ান ভূমিকম্পের প্রভাব নিয়ে চীন সরকারের প্রতিক্রিয়া সম্পর্কে সমালোচনার কথা উল্লেখ ছিল। কারাবন্দী হওয়ার পরে মেহবুবে আবলেশ এইজন্য সমালোচিত হয়েছিলেন যে তিনি একজন মুসলিম নারী অথচ মাথায় স্কার্ফ পরেননি। তাঁকে জিনজিয়াং ২ নম্বর কারাগারে আটক করা হয়েছিল। চীনা কর্তৃপক্ষের দ্বারা তাঁকে আটকে রাখা নাগরিক ও রাজনৈতিক অধিকার সম্পর্কিত আন্তর্জাতিক চুক্তির ১৯ নাম্বার অনুচ্ছেদ লঙ্ঘন করেছে।
চীনা সরকারের কয়েকটি প্রতিবেদনে তাঁকে মেহবুবে আবরেক নামে পরিচয় করানো হয়েছে এবং তাদের পক্ষ থেকে দাবি করা হয়েছে যে তাঁকে ২০১১ সালে কারাগার থেকে মুক্তি দেওয়া হয়েছিল। তবে বাস্তবিক অর্থে সর্বশেষ তথ্য অনুযায়ী ২০১৫ সাল অবধিও তাঁর অবস্থান জানা যায়নি।
বড়পালনি

বড়পালনি দক্ষিণ ভারতের তামিলনাড়ু রাজ্যের চেন্নাই জেলার একটি অঞ্চল৷ এই লোকালয়টি তামিল ফিল্ম আন্ডাস্ট্রির ফিল্ম স্টুডিও ও বড়পালনি আণ্ডবর মন্দিরের জন্য পরিচিত৷ চেন্নাইয়ের পশ্চিম দিকে অবস্থিত বড়পালনি আর্কট রোডের ওপর অবস্থিত একটি গূরুত্বপূর্ণ বাস টার্মিনাস৷ এটি চেন্নাইয়ের অন্যতম ব্যস্ততম ও ঘনবসতিপূর্ণ অঞ্চল৷ ২০০৯ খ্রিস্টাব্দে এসআরএম বিশ্ববিদ্যালয় বড়পালনিতে তাদের একটি ক্যাম্পাস গঠন করেন৷ এখানে রয়েছে চেন্নাই মেট্রোর সবুজ লাইনের বড়পালনি মেট্রো স্টেশন৷
দ্য ফোরাম বিজয় মল, আর্কট রোডের ওপর অবস্থিত এই লোকালয়ে সর্ববৃহৎ শপিং মল৷ ১৪,৭২,০০০ বর্গফুট ক্ষেত্রফলের ওপর নির্মিতএই মলে রয়েছে ৬ তল বিপণন ক্ষেত্র ও ১৩ টি ভাগে তৈরি পার্কিং অঞ্চল৷
কোটমবক্কমের মতো বড়পালনিও ফিল্ম স্টুডিও ও সিনে পরিকাঠামোতে উন্নত৷ লোকালয়ে রয়েছে বিজয় বাহিনী স্টুডিও, বিক্রম স্টুডিও, এছাড়াও নিকটবর্তী শালিগ্রামমেও রয়েছে কিছু স্টুডিও৷ কিছু খ্যাতনামা অভিনেতা-অভিনেত্রী এখানে বসবাস করতেন৷
আইখেরনোফ্রেত কেন্দ্রস্তম্ভ

আইখেরনোফ্রেত কেন্দ্রস্তম্ভ (বার্লিন জাদুঘর উল্লেখনা ১২০৪) হল একটি গুরুত্বপূর্ণ প্রাচীন মিশরীয় কেন্দ্রস্তম্ভ। এটি মিশরের মধ্য রাজ্যের সমসাময়িক এবং কীভাবে প্রাচীন মিশরীয় দেবতা ওসাইরিসের গুহ্যাচারগুলি অ্যাবিডোসে সম্পন্ন হত তার গোপন বিবরণের জন্য বিখ্যাত। চুনাপাথরে নির্মিত এই কেন্দ্রস্তম্ভটির উচ্চতা ১০০ সেন্টিমিটার। এই কেন্দ্রস্তম্ভে দেখা যায়, ওসাইরিস একটি ডানাযুক্ত সৌর চাকতির তিলায় দাঁড়িয়ে রয়েছেন দ্বাদশ রাজবংশের ফ্যারাও তৃতীয় সেনোওসরেতের দিকে মুখ করে। ওসাইরিসের নিচে চব্বিশটি অনুভূমিক রেখায় কেন্দ্রস্তম্ভের লিপিটি বিন্যস্ত। লিপির নিচে দেখা যায় তৃতীয় সেনোওসরেতের এক কোষাধ্যক্ষ আইখেরনোফ্রেত সপরিবারে একটি উৎসর্গ বেদির সম্মুখে দাঁড়িয়ে রয়েছেন। এই আচারগুলির মাধ্যমে দেবতার রাজপদ, মৃত্যু ও পুনর্জীবনলাভ উদ্যাপন করা হত।
কেন্দ্রস্তম্ভটিতে বর্ণিত হয়েছে কীভাবে আইখেরনোফ্রেতকে রাজার প্রিয় ""পালিত সন্তান"" মনে করা হত এবং ছাব্বিশ বছর বয়সী আইখেরনোফ্রেত কীভাবে ""রাজার সঙ্গী"" হয়েছিলেন। রাজপিতা তথা "'সর্বাগ্রগণ্য পশ্চিমবাসী"' ওসাইরিসের সম্মানে কাজ করার জন্য রাজা তাঁকে অ্যাবিডোসে একটি প্রচারাভিযানে প্রেরণ করেছিলেন।
কেন্দ্রস্তম্ভটিতে কীভাবে চারটি প্রধান ভাগে উৎসব পালিত হত তাও বিবৃত হয়েছে:
পূর্ববাংলার সর্বহারা পার্টির মাওবাদী বলশেভিক পুনর্গঠন আন্দোলন

পূর্ববাংলার সর্বহারা পার্টির মাওবাদী বলশেভিক পুনর্গঠন আন্দোলন বাংলাদেশের একটি আন্ডারগ্রাউন্ড সাম্যবাদী দল। পূর্ব বাংলার সর্বহারা পার্টি থেকে বিভক্ত হয়ে এটি গঠিত হয়েছিল। পিবিএসপি (এমবিআরএম) গঠনের পরে, দলটি রাজবাড়ী অঞ্চলে পিবিএসপি'র কৃষক সংগ্রামকে পুনরুজ্জীবিত করে ৩ হাজার বিঘা জমি দখল করে এবং ভূমিহীন কৃষকদের মাঝে বিতরণ করে। দলের প্রভাব মোকাবেলায় এলাকায় দুটি পুলিশ ক্যাম্প স্থাপন করা হয়েছিল।
পিবিএসপি (এমবিআরএম) একটি পর্যবেক্ষক দল হিসাবে ২০০৪ এর CCOMPOSA সম্মেলনে অংশ নিয়েছিল। তদুপরি, এই গোষ্ঠীটি মাওবাদী খাতগুলির সাথে যোগাযোগ শুরু করেছে যা বিপ্লবী আন্তর্জাতিকতাবাদী আন্দোলনকে তরলকরণবাদী দিকনির্দেশনা বলে বিবেচনা করে। ২০০৪ সালের নভেম্বরে পিবিএসপি (এমবিআরএম) সুইডেনের মালমোতে একটি আন্তর্জাতিক সম্মেলনে অংশ নিয়েছিল, যা আরআইএম বিরোধী নেতৃত্বের পক্ষ থেকে আয়োজিত হয়েছিল।
২০১৫ সালের নভেম্বরে, দলের শীর্ষ নেতা হিসেবে বর্ণিত সাহিনুর রহমানকে রাজবাড়ীতে পুলিশ হত্যা করেছিল। এপ্রিল ২০১৮ এ, রাজবাড়ীতে দলের স্থানীয় কমান্ডার সাইদুলকে পুলিশ হত্যা করে।
ফ্লোরেন্স খোরিয়াটি

ফ্লোরেন্স খোরিয়াটি (জন্ম: ৫ ফেব্রুয়ারি, ১৯৮৩) হলেন কানাডার কেবেকের একজন পপ সঙ্গীতশিল্পী এবং গীতিকার যিনি ইংরেজি, ফরাসি, ইতালীয়, স্পেনীয় এবং পর্তুগিজ ভাষায় সঙ্গীত পরিবেশন করেন। তিনি ফ্লোরেন্স কে নামেই সমধিক পরিচিত।
তিনি সঙ্গীতশিল্পী হ্যানি খোরিয়াটি এবং নাটালি চোকায়েটের কন্যা। শিল্পী পরিবারে বড় হওয়ায় খুব দ্রতই তিনি সঙ্গীত চর্চা ও পিয়ানো বাজানো শুরু করেছিলেন এবং তিনি তার মায়ের সাথে দ্বৈত সঙ্গীতও গেয়েছিলেন।
২০০৫ সালে তিনি নিজের প্রথম অ্যালবাম ""লিভ অ লায়ন ডি'অর"" প্রকাশ করেছিলেন। তার পরের বছর অর্থাৎ ২০০৬ সালে "বোসা ব্লু" শিরোনামে তিনি নিজের দ্বিতীয় অ্যালবাম প্রকাশ করেছিলেন, যা ২০০৭ সালে গালা ডি ল'আডিস্কে বিশ্বসেরা সঙ্গীত অ্যালবাম হিসেবে প্রিক্স ফেলিক্স পুরস্কার জিতেছিল। তাঁর তৃতীয় অ্যালবাম "লা হিস্তোরিয়া দে লোলা" ২০০৮ সালে এবং চতুর্থ অ্যালবাম হাভানা অ্যাঞ্জেলস ২০১০ সালে প্রকাশিত হয়েছিল।
তারপরে তিনি ইউনিভার্সাল মিউজিক কানাডার সাথে একটি বিতরণ চুক্তিতে স্বাক্ষর করেছিলেন, যার ফলে ২০১৩ সালে তাঁর ""আই'এম লিভিং ইউ"" অ্যালবামটি বিস্তৃত পরিসরে বিতরিত হয়েছিল। পরবর্তীকালে এই অ্যালবামটি মার্কিন যুক্তরাষ্ট্রে ২০১৫ সালে প্রকাশিত হয়েছিল এবং ৫৮ তম বার্ষিক গ্র্যামি পুরস্কার অনুষ্ঠানে প্রযোজক ল্যারি ক্লেইনের জন্য গ্র্যামি পুরস্কারের মনোনয়ন পেয়েছিল। ২০০৯ সালে তিনি "মন্দিয়াল দে কালচার্স দো দ্রামন্দভিল" (Mondial des cultures de Drummondville) উৎসবের মুখপাত্র ছিলেন।
২০১৮ সালের সেপ্টেম্বর মাসে তিনি সিবিসি রেডিও ওয়ান এবং সিবিসি সঙ্গীতে সে'এস্ত ফরমিদাবল শীর্ষক একটি ফরাসি সঙ্গীতানুষ্ঠানে সঞ্চালিকা হিসাবে আত্মপ্রকাশ করেছিলেন।
এগুলোর পাশাপাশি তিনি ফ্র্যাংকলিন এবং অ্যাডভেঞ্চারস অফ দ্য নোবাল নাইটসেও কাজ করেছেন।
সিদ্রা নওয়াজ

সিদ্রা নওয়াজ হচ্ছেন পাকিস্তানের একজন নারী ক্রিকেটার। তার জন্ম লাহোরে হয়েছিলো।
সিদ্রা পাকিস্তান জাতীয় মহিলা ক্রিকেট দলের হয়ে একদিনের আন্তর্জাতিক ম্যাচ এবং টুয়েন্টি২০ আন্তর্জাতিক ম্যাচে খেলেছেন। অস্ট্রেলিয়ার বিপক্ষে ২১ আগস্ট ২০১৪ তারিখে তিনি প্রথম আন্তর্জাতিক ম্যাচে অংশ নেন। ২০১৮ সালে ওয়েস্ট ইন্ডিজে অনুষ্ঠিত ২০১৮ আইসিসি মহিলা বিশ্ব টুয়েন্টি২০ তে সিদ্রার নাম আসে। জানুয়ারি ২০২০-এ সিদ্রা ২০২০ আইসিসি মহিলা টি২০ বিশ্বকাপ-এ খেলার সুযোগ পান যেটা অস্ট্রেলিয়াতে অনুষ্ঠিত হয়।
আয়েশা জাফর

আয়েশা জাফর (জন্মঃ ১৯৯৪) হচ্ছেন পাকিস্তানের একজন নারী ক্রিকেটার। আয়েশা পাকিস্তান জাতীয় মহিলা ক্রিকেট দলে খেলেন। তিনি একজন ডানহাতি ব্যাটসম্যান এবং লেগ স্পিন বোলার।
২০১৮ সালে তিনি ওয়েস্ট ইন্ডিজে অনুষ্ঠিত ২০১৮ আইসিসি মহিলা বিশ্ব টুয়েন্টি২০তে অংশ নেন।
শূলাইমেড়ু

শূলাইমেড়ু দক্ষিণ ভারতের তামিলনাড়ু রাজ্যের চেন্নাই জেলার একটি বৃহদ্ক্ষেত্রীয় অঞ্চল৷ এর চারিদিকে অবস্থিত লোকালয়গুলি হলো কোটমবক্কম, বড়পালনি, এমএমডিএ কলোনি, আমাইন্দকরাই, অরুমবক্কম, কীলবক্কম মহালিঙ্গপুরম এবং নুঙ্গমবক্কম৷ এটি পূর্বে কোটমবক্কম ও পুলিয়ুর গ্রামদুটির অংশ ছিল, অবশ্য বর্তমানে এটি একটি অর্থনৈতিক কেন্দ্রে পরিণত হয়েছে৷ চেন্নাইয়ের দুটি ব্যস্ত সড়ক আর্কট রোড ও নেলসন মণিকম রোডের জংশন এটি৷ কোয়মবেড়ু জংশন শূলাইমেড়ুর নিকটেই অবস্থিত৷
নুঙ্গমবক্কম ও কোটমবক্কম রেলওয়ে স্টেশন এবং চেন্নাই মেট্রোর অরুমবক্কম মেট্রো স্টেশন শূলাইমেড়ুর নিকটতম৷ চেন্নাই এমটিসি বাস পরিষেবার মাধ্যমে শূলাইমেড়ু চেন্নাইয়ের ত্যাগরায়নগর, নোলম্বুর, মন্দাবেলী, কোয়মবেড়ু, মুগপের, অম্বাত্তুর, সেন্থিলনগর, ভিল্লিবক্কম, সিরুচেরি লোকালয়গুলির সাথে সড়ক পথে যুক্ত৷
ডেবি ফোর্ড

ডেবি ফোর্ড (১ অক্টোবর, ১৯৫৫―১৭ ফেব্রুয়ারি, ২০১৩) ছিলেন একজন আমেরিকান স্ব-সহায়ক লেখিকা, প্রশিক্ষিকা, প্রভাষিকা এবং শিক্ষিকা। তিনি "নিউ ইয়র্ক টাইমসের" অন্যতম সর্বাধিক বিক্রিত বই ""দ্য ডার্ক সাইড অফ দ্য লাইট চেজার"" (১৯৯৮) এর জন্য সমধিক পরিচিতি পেয়েছিলেন। পরের বছরগুলোতে, তিনি "স্পিরিচুয়াল ডিভোর্স", "হোয়াই গুড পিপল ডু ব্যাড থিংস", এবং "দ্য ২১-ডে কনসাসনেস ক্লিনজ" সহ আরও আটটি বই লিখেছিলেন যেগুলো প্রায় ১০ মিলিয়ন কপি বিক্রি হয়েছে এবং ৩২টি ভাষায় অনূদিত হয়েছে। তিনি "শ্যাডো প্রসেস" এর উপর কর্মশালার নেতৃত্ব দিয়েছিলেন এবং বিভিন্ন টিভি ও রেডিও অনুষ্ঠান পরিচালনা করেছিলেন। এর পাশাপাশি তিনি "ফোর্ড ইনস্টিটিউট ফর ট্রান্সফরমেশনাল ট্রেনিং" নামে একটি বিদ্যাপীঠও প্রতিষ্ঠা করেছিলেন।
২০০০ সালে ওপরা উইনফ্রি তাঁর একটি অনুষ্ঠানে ডেবি ফোর্ডের প্রথম বই "দ্য ডার্ক সাইড অফ দ্য লাইট চেজার" (১৯৯৯) নিয়ে আলোচনা করার পরে এটি ২০০০ সালের শেষের দিকে এবং ২০০১ সালের শুরুর দিকে নিউইয়র্ক টাইমসের সেরা বিক্রিত বইয়ের তালিকায় বেশ কয়েক সপ্তাহ ধরে অবস্থান করেছিল। দীপিকা চোপড়া এবং মেরিয়েন উইলিয়ামসনের সহযোগিতায় লেখা তাঁর অন্যান্য বইয়ের মধ্যে রয়েছে "হোয়াই গুড পিপল ডু ব্যাড থিংস" (২০০৮) এবং "দ্য শ্যাডো এফেক্ট: ইলিউমিনেটিং দ্য হিডেন পাওয়ার অফ ইয়ুর ট্রু সেলফ" (২০১০)।
২০ বছরের কর্মজীবনে বেশ কয়েক বছর তিনি আমেরিকা জুড়ে কর্মশালা, বক্তৃতা এবং 'শ্যাডো প্রসেস' বিষয়ে প্রশিক্ষণার্থীদের প্রশিক্ষণ দিয়েছিলেন। তিনি ওপরা, গুড মর্নিং আমেরিকা, ল্যারি কিং লাইভ, দ্য বিগ আইডিয়া উইথ ডনি ডয়েচ এবং ফক্স অ্যান্ড ফ্রেন্ডস অনুষ্ঠানে উপস্থিত হয়েছিলেন। তিনি হাফিংটন পোস্টের নিয়মিত লেখিকা ছিলেন। তিনি "শ্যাডো টক" শিরোনামে হ্যে হাউস রেডিওতে একটি সাপ্তাহিক রেডিও অনুষ্ঠান পরিচালনা করেছিলেন।
ডেবি ফোর্ড সান ডিয়েগো কাউন্টির লা জোলার সমুদ্র উপকূলীয় সম্প্রদায়ে বসবাস করতেন। ক্যান্সারে আক্রান্ত হয়ে দীর্ঘ লড়াইয়ের পরে ২০১৩ সালের ১৭ ফেব্রুয়ারিতে তিনি তার নিজ বাড়িতে মৃত্যুবরণ করেছিলেন।
আলিয়া রিয়াজ

আলিয়া রিয়াজ (জন্মঃ ১৯৯২) হচ্ছেন পাকিস্তানের একজন নারী ক্রিকেটার। তিনি পাকিস্তান জাতীয় মহিলা ক্রিকেট দলের হয়ে একদিনের আন্তর্জাতিক এবং টুয়েন্টি২০ আন্তর্জাতিক ম্যাচে অংশ নিয়েছেন।
২০১৮ সালের অক্টোবরে আলিয়া ২০১৮ আইসিসি মহিলা বিশ্ব টুয়েন্টি২০তে খেলার সুযোগ পান। এখানে তিনি শীর্য উইকেট শিকারি হিসেবে অবতীর্ণ হন। ২০২০ সালের জানুয়ারিতে আলিয়া ২০২০ আইসিসি মহিলা টি২০ বিশ্বকাপ (অস্ট্রেলিয়াতে অনুষ্ঠিত) এ অংশ গ্রহণ করেন। ২০২০ সালের ডিসেম্বরে আলিয়া পাকিস্তান ক্রিকেট বোর্ড থেকে বিশেষ সম্মান প্রাপ্ত হন।
ইয়াসমিন ইভান্স

ইয়াসমিন ইভান্স (জন্ম: ২৭ অক্টোবর ১৯৯০) হলেন ইংল্যান্ডের ম্যানচেস্টারের একজন ইংরেজ বেতার ব্যক্তিত্ব ও টেলিভিশন উপস্থাপিকা। ২০১২ সাল থেকে বিবিসি রেডিও ওয়ানএক্সট্রাতে অনুষ্ঠান উপস্থাপনার জন্য তিনি সমধিক পরিচিতি পেয়েছেন।
ইয়াসমিন ইভান্সের জন্ম গ্রেটার ম্যানচেস্টারের স্টকপোর্ট অঞ্চলে। তিনি মাত্র ১৫ বছর বয়সে ম্যানচেস্টারের অন্যতম শীর্ষস্থানীয় কমিউনিটি স্টেশনগুলোতে উপস্থাপনার মধ্য দিয়ে রেডিওতে নিজের কর্মজীবন শুরু করেছিলেন। তিনি স্যালফোর্ড বিশ্ববিদ্যালয়ের রেডিও (স্নাতক সম্মান) অনুষদে পড়াশোনা করেছিলেন, সেখানে বিবিসি তাদের পাইলটিং প্রকল্পে অংশ নিতে অনুরোধ করে তাঁর কাছে এসেছিল। 
২০১২ সালের সেপ্টেম্বরে ইভান্সকে বিবিসি রেডিওতে টুইন বি. সঞ্চালিত "ওয়ানএক্সট্রা উইকেন্ড ব্রেকফাস্ট" অনুষ্ঠানে অংশ নেওয়ার জন্য প্রস্তাব দেওয়া হয়েছিল। মাত্র নয় মাস পর তিনি অনুষ্ঠানটির সহ-সঞ্চালিকা হয়েছিলেন। ২০১৬ সালে ইভান্স এবং ডটি তাঁদের সময়সূচি আদলবদল করে নিয়েছিলেন অর্থাৎ প্রভাতী অনুষ্ঠানের দায়িত্বে এসেছিলেন ডটি এবং বিকেলের দায়িত্বটি গ্রহণ করেছিলেন ইভান্স।
২০১৭ সালের গ্রীষ্মে ঘোষণা করা হয়েছিল যে ইভান্স এবং জনি নেলসন সিবিবিসি-র "স্যাটারডে ম্যাশ-আপ!" উপস্থাপন করবেন। "স্যাটারডে ম্যাশ-আপ!" হল তারকা অতিথি, ক্রীড়া, স্কেচ এবং সিবিবিসি অনুষ্ঠানসমূহের সংমিশ্রণ যা স্যালফোর্ডের "মিডিয়াসিটিইউকে-তে" রেকর্ড করা হয়েছিল। বিবিসি এশিয়ান নেটওয়ার্কের হার্পজ কৌর এবং ইউটিউবার জো টাস্কারকে প্রতিস্থাপনের আগে ২০১৭-২০১৮ সালে ইভান্স ও নেলসন মিলে দুটি ধারাবাহিক অনুষ্ঠান সঞ্চালনা করেছিলেন।
২০২০ সালে, ইভান্স চ্যানেল ৪ এর "এসএএস: হু ডেয়ার্স উইন্স-এ" উপস্থিত হয়েছিলেন। অনুষ্ঠানটি ২০২০ সালের এপ্রিলে করোনভাইরাস লকডাউনের মাঝখানে প্রচারিত হয়েছিল।
পাইভি টরমা

পাইভি টরমা একজন ফিনিশ বিজ্ঞানী যিনি অ্যাল্টো বিশ্ববিদ্যালয়ের পদার্থবিজ্ঞানের অধ্যাপক। তিনি ওউলু এবং কেমব্রিজ বিশ্ববিদ্যালয় থেকে স্নাতকোত্তর ডিগ্রি অর্জন করেন। অধ্যাপক টরমার গবেষণার বিষয়বস্তু হচ্ছে তাত্ত্বিক এবং পরীক্ষামূলক কোয়ান্টাম পদার্থবিজ্ঞান। তাঁর গবেষণা প্রকল্পের একটি লক্ষ্য হচ্ছে তাত্ত্বিকভাবে অতিপরিবাহিতার সীমা অধ্যয়ন করা।
টরমা ফিনিশ একাডেমি অফ সায়েন্সেস, প্রকৌশল একাডেমি এবং ফিনিশ বিজ্ঞান অ্যাসোসিয়েশনের সদস্য।
হাবাসপুরি শাড়ি

হাবাসপুরি হল ভারতের ওড়িশা রাজ্যের ঐতিহ্যবাহী সুতিভিত্তিক হস্তচালিত তাঁতে বোনা বস্ত্র। "হাবাসপুরি শাড়ি" হল এই বয়ন শিল্পের একটি প্রধান পণ্য। মূলত ওড়িশার কালাহাণ্ডি জেলার চিচেগুড়া অঞ্চলের খোণ্ড আদিবাসী তাঁতিরা প্রথম হাবাসপুরি শাড়ি বোনা শুরু করেছিল। বয়ন, নকশা এবং উৎপাদনের ক্ষেত্রে স্বতন্ত্রতার জন্য, এটি ওডিশার ১৪ টি ভৌগোলিক নির্দেশকের মধ্যে একটি হিসাবে চিহ্নিত হয়েছে। এই শাড়িগুলিতে এই অঞ্চলের ঐতিহ্যবাহী নিদর্শন, যেমন "কুম্ভ" (মন্দির), মাছ, ফুল ইত্যাদির মোটিফ রয়েছে।
হাবাসপুরি তাঁতের শাড়ির নামকরণ করা হয়েছে কালাহাণ্ডি জেলার হাবাসপুর গ্রামের নামানুসারে। সেখানেই উনবিংশ শতকে এই শাড়ি বোনা শুরু হয়েছিল। তবে ভারতীয় স্বাধীনতার সংগ্রামের সময় রাজকীয় পৃষ্ঠপোষকতা ক্ষীণ হতে থাকার সাথে সাথে এই শিল্প ধীরে ধীরে হ্রাস পেতে থাকে। এই তাঁত শিল্প পুনরুজ্জীবিত করেছিলেন চিচেগুড়ার তাঁতি উগ্রসেন মেহের, তবে সরকারী সহায়তা আরও কমতে থাকায় তাঁতিদের সংখ্যা আরও হ্রাস পায়। এই শিল্পকে বাঁচানোর শেষ প্রচেষ্টা হিসেবে ওড়িশা সরকারের টেক্সটাইল ও তাঁত বিভাগ যুব তাঁতিদের জন্য একটি হাবাসপুরি প্রশিক্ষণ কার্যক্রম চালু করেছে।
চিচেগুড়া গ্রামের প্রায় ৩০ জন তাঁতির পরিবার হাবাসপুরি তাঁত শিল্পের পুনরুদ্ধারের জন্য কাজ করছে।
স্বতন্ত্র তাঁতি ও তাঁতিগোষ্ঠী দ্বারা উৎপাদিত হাবাসপুরি শাড়ি এবং অন্যান্য বয়নজাত পণ্যগুলি ওড়িশা সরকারের হ্যান্ডলুম, টেক্সটাইল এবং হ্যান্ডলুম বিভাগের অধীনে সরকারী দোকানগুলিতে বিপণন ও বিক্রয় করা হয়।
এগমোর

এগমোর দক্ষিণ ভারতের তামিলনাড়ু রাজ্যের চেন্নাই জেলার একটি অঞ্চল৷ এটি কূবম নদীর উত্তর তীরে অবস্থিত গুরুত্বপূর্ণ আবাসিক এবং অর্থনৈতিক ও পরিবহন কেন্দ্র৷
এগমোর রেলওয়ে স্টেশন ছিল মাদ্রাজ এবং দক্ষিণ মারাঠা রেলপথের মূল টার্মিনাস৷ পরবর্তীকালে তা ভারতীয় রেলওয়ের দক্ষিণ রেল শাখার মিটার গেজের অংশীভূত হয়৷ এটি একটি গূরুত্বপূর্ণ রেলওয়ে জংশন রয়ে যায়৷ তামিলনাড়ুর সরকারি যাদুঘর ও তামিলনাড়ু পুরাতত্ত্ব বিভাগ এগমোরে অবস্থিত৷ অঞ্চলে অবস্থিত সবচেয়ে পুরাতন গির্জাটি হলো ওয়েসলি চার্চ।
চোল রাজা প্রথম কুলতুঙ্গের শিলালেখে প্রথম এগমোরের উল্লেখ পাওয়া যায়৷ চোল সাম্রাজ্যের সময়কালে এগমোর ছিলো প্রশাসনিক একক এলুমপুর নাড়ুর সদর৷ নেল্লোর চোল রাজা বিজয়কন্দ গোপালের ১২৬৪ খ্রিস্টাব্দের দোসরা তারিখের শিলালেখতে পুলালকোট্টমের এলুমুর তুদরমুনি নামে একটি গ্রামের উল্লেখ রয়েছে৷ বিজয়নগর সাম্রাজ্যের সময়কালীন রাজা শ্রীরঙ্গনাথ যাদবরায়ের নথিপত্র অনুযায়ী এলুমুর তুদরমুনি নাড়ুর সেরুপ্পেড়ু (বর্তমান শেঠপট্টু)-র এক বাসিন্দা তিরুবোত্রিয়ুরে একটি উপাসনালয় নির্মাণ করান৷
আদিয়ার নদীর উত্তরে অবস্থিত এগমোর হলো স্থানীয় এলুমপুরের ইংরাজী অপভ্রংশ৷ ১৭২০ খ্রিস্টাব্দে ব্রিটিশ সাম্রাজ্যের অন্তরাভুক্ত হওয়ার পরেও এগমোরের বিশেষ উন্নতি হয় নি, তবে ১৮৫৮ থেকে ১৯৪৭ খ্রিস্টাব্দে ব্রিটিশ দক্ষিণ ভারতের স্বর্ণযুগ চলাকালীন এই অঞ্চলের প্রভূত উন্নতি সাধন হয়৷ এগমোর যাদুঘর হলো ব্রিটিশ আমলে এখানে নির্মিত প্রথম কোনো তাৎপর্যপূর্ণ নিদর্শন৷ ১৮৫৭ খ্রিস্টাব্দে সিপাহী বিদ্রোহের ঠিক পরেই এই যাদুঘরটি খোলা হয়৷ ১৮৯৬ খ্রিস্টাব্দে ক্রোড়পত্র পাওয়ার পর যাদুঘরের সমস্ত বইপত্র নিয়ে পরীক্ষামূলকভাবে কোন্নেমারা গ্রন্থাগার চালু করা হয়৷ ১৭৯৬ খ্রিস্টাব্দে এগমোর ছিলো মাদ্রাজের নিকট একমাত্র মিলিটারি মেল অর্ফ্যান এসাইলাম৷
এগমোরের উত্তর-পশ্চিম দিকে রয়েছে কীলবক্কম, উত্তর দিকে পুরসাইবক্কম, উত্তর-পূর্ব দিকে পার্কটাউন, পশ্চিম দিকে শেঠপট্টু, পূর্ব দিকে চিন্তাদ্রিপেট, দক্ষিণ-পশ্চিমে নুঙ্গমবক্কম ও দক্ষিণে আন্না সালাই অবস্থিত৷
এগমোর বিধানসভা কেন্দ্র চেন্নাই মধ্য লোকসভা কেন্দ্রের অন্তর্গত৷
স্টেসি ডোলি

স্টেসি জ্যাকলিন ডোলি এমবিই (জন্ম: ৯ই মার্চ, ১৯৮৭) একজন ইংরেজ টেলিভিশন উপস্থাপিকা, সাংবাদিক, মিডিয়া ব্যক্তিত্ব ও লেখিকা। তিনি উন্নয়নশীল দেশগুলোর শিশুশ্রম ও মহিলাদের নিয়ে বিবিসি থ্রি-তে সামাজিক সমস্যা-ভিত্তিক টেলিভিশন প্রামাণ্যচিত্র তৈরি করেছেন। 
স্টেসি জ্যাকলিন ডোলি ১৯৮৭ সালের ৯ মার্চে বেডফোর্ডশায়ারের লুটনে জন্মগ্রহণ করেছিলেন। তাঁর বাবা আয়ারল্যান্ড থেকে এসেছিলেন এবং স্টেসি যখন দুই বছর বয়সী তখন তাঁর বাবা পুনরায় পরিবার ছেড়ে চলে গিয়েছিলেন। তিনি লুটনে‌ই বড় হয়েছেন এবং স্টপস্লে হাই স্কুলে পড়াশোনা করেছেন। তিনি ১৫ বছর বয়সে স্কুল ছেড়েছিলেন এবং লুটন বিমানবন্দরে সুগন্ধি বিক্রি করে এমন একটি দোকানে সহকারী হিসাবে কাজ নিয়েছিলেন। তিনি ব্রামিংহামের একটি নরসুন্দর সেলুনেও কাজ করেছিলেন। 
ব্রডকাস্টিং পরিষেবার জন্য ডোলিকে ২০১৮ সালের জন্মদিনের সম্মাননায় অর্ডার অব দ্য ব্রিটিশ এম্পায়ারের (এমবিই) সদস্য নিযুক্ত করা হয়েছিল।
২০১৮ সালে তাঁর "স্টেসি ডোলি: ফেস টু ফেস উইথ আইসিস" প্রোগ্রামটি ওয়ান ওয়ার্ল্ড মিডিয়া অ্যাওয়ার্ডসে জনপ্রিয় বৈশিষ্ট্য পুরস্কার পেয়েছে। 
ডোলি নিজেকে একজন নারীবাদী মনে করেন এবং লৈঙ্গিক সমতাকে প্রতিপাদ্য করে তিনি প্রামাণ্যচিত্র তৈরি করেছেন। ২০১৯ সালের শুরু থেকে তিনি "স্ট্রিক্টলি কাম ডান্সিংয়ে" তাঁর নৃত্যসঙ্গী কেভিন ক্লিফটনের সাথে সম্পর্কে আবদ্ধ হয়েছেন।
কালো রসুন

কালো রসুন এক ধরনের পূর্ণবয়স্ক রসুন যা গাঢ় বাদামী বা কালচে বর্ণের হয়ে থাকে। রঙটি মেলার্ডের প্রতিক্রিয়া বা ক্যারামিলাইজেশনের ফলাফল। গাঁজনের ফলে এই রঙ আসে না। এটি প্রথম এশীয় রান্নায় একটি খাদ্য উপাদান হিসাবে ব্যবহৃত হয়েছিল। আস্ত রসুনের কোয়া বাল্বগুলি ("অ্যালিয়াম স্যাটিভাম") কয়েক সপ্তাহের একটি প্রক্রিয়ায় তাপ দিয়ে তৈরি করা হয়, এটি এমন একটি প্রক্রিয়া যার মাধ্যমে কালো লবঙ্গ তৈরি করা হয়। কালো রসুনের স্বাদ মিষ্টি এবং রসালো সাথে বালসামিক ভিনেগার বা তেঁতুলের গন্ধ পাওয়া যায়। কালো রসুনের জনপ্রিয়তা বিশ্বজুড়ে ছড়িয়ে পড়েছে কারণ এটি গৃহস্থালী-রান্না এবং উচ্চ মানের রন্ধনশৈলী উভয় ধরনের রান্নায় ব্যবহৃত গুরুত্বপূর্ণ উপাদান হয়ে উঠেছে। 
কালো রসুন তৈরি করা হয় যখন রসুনের কান্ডগুলো তাপ এবং আর্দ্রতার বিশেষ পরিস্থিতিতে একটি নির্দিষ্ট বয়সের হয়ে থাকে। কোয়াগুলি তাপমাত্রায় ১৫ থেকে ৯০ দিনের জন্য রাখা হয়। কোনও সংযোজনকারী, সংরক্ষণকারী বা কোনও ধরনের পোড়ানোর প্রয়োজন হয় না। তাজা রসুনকে তীক্ষ্ণতা দেয় এমন এনজাইমগুলি ভেঙে যায়। এই শর্তগুলি মাইলার্ড প্রতিক্রিয়ায় হয় বলে ভাবা হয়। মাইলার্ড প্রতিক্রিয়া রাসায়নিক প্রক্রিয়া যা নতুন গন্ধযুক্ত মাংস এবং ভাজা পেঁয়াজের গভীর স্বাদের জন্য দায়ী। লবঙ্গগুলি কালো হয়ে যায় এবং একটি আঠালো খেঁজুরের মতো গঠন লাভ করে। 
কালো রসুন শুধু খাওয়া যায়, রুটির সাথে খাওয়া যায়, স্যুপে, সসে ব্যবহার করা যায়। মেয়োনিজের সাথে পিষে দেওয়া হয়, সব্জির খাবারে এটার ব্যবহার আছে। কালো রসুন, শেরি ভিনেগার, সয়া, একটি নিরপেক্ষ তেল এবং ডিজন সরিষা দিয়ে ভিনিগ্রেট তৈরি করা যায়। পানির পরিমানের সাথে এর কোমলতা বৃদ্ধি পায়।
যে সব্জিতেই ব্যবহার করেন না কেন সাদা রসুন, কালো রসুনের খুব সূক্ষ্ম এবং নিঃশব্দ স্বাদ থাকে যা সহজেই শনাক্ত করা যায়।
এর সূক্ষ্ম এবং নিঃশব্দ স্বাদগুলির কারণে, একই ধরনের তীব্রতা অর্জনের জন্য সাদা রসুনের তুলনায় বেশি পরিমাণে কালো রসুন ব্যবহার করতে হবে। আরেকটি গুরুত্বপূর্ণ ব্যাপার হচ্ছে সাদা রসুনের জায়গায় কালো রসুন ব্যবহার করা যায় না। যদি পরিচিত রসুনের স্বাদ কালো রসুনের স্বাদ ছাড়াও পেতে চান তবে সেই খাবারে তবে তাজা বা সাদা রসুন যোগ করতে হবে।
বাসকিন-রবিনস

বাসকিন-রবিনস ইনস্পায়ার ব্র্যান্ডের মালিকানাধীন আমেরিকান বহুজাতিক চেইন এবং আইসক্রিম এবং কেক বিশেষ দোকানে রেস্তোঁরা। ক্যান্টন, ম্যাসাচুসেটস ভিত্তিক, বাসকিন- রবিনগুলি ১৯৪৫ সালে ক্যালিফোর্নিয়ার গ্লানডালে বার্ট বাসকিন এবং ইরভ রবিন্স প্রতিষ্ঠা করেছিলেন। এটি দাবি করেছে যে বিশ্বের বৃহত্তম আইসক্রিম বিশেষ স্টোরগুলির চেইন, ৮,০০০ এরও বেশি লোকেশন, যুক্তরাষ্ট্রে প্রায় ২,০০০ এবং অন্যান্য দেশে প্রায় ৫,০০০ এরও বেশি দোকান রয়েছে। বাসকিন-রবিনস প্রায় ৫০ টি দেশে আইসক্রিম বিক্রি করে।কোনও গ্রাহক যে কোনও মাসের প্রতিদিন প্রতিদিন আলাদা স্বাদ পেতে পারে এই ধারণা দিয়ে সংস্থাটি "৩১ স্বাদে" স্লোগানের জন্য পরিচিত। ১৯৫৩ সালে কারসন-রবার্টস বিজ্ঞাপন সংস্থা (যা পরে ওগিলভি ও মাথারে একীভূত হয়েছিল) থেকে স্লোগানটি এসেছে। বাসকিন এবং রবিনস বিশ্বাস করেছিলেন যে লোকেদের কেনার পছন্দ না পাওয়া অবধি তারা ফ্লেভারগুলির নমুনা নির্ধারণ করতে সক্ষম হবে।
২০০৬ সালে, সংস্থার "বিআর" লোগোটি এমনভাবে হালনাগাদ করা হয়েছিল যে ৩১ টি স্বাদকে "৩১" হিসাবে উপস্থাপন করতে দ্বিগুণ হয়, "বিআর" বর্ণগুলির অংশগুলির দ্বারা গঠিত "৩১" যা বিপরীতে গোলাপী হিসাবে রেন্ডার করা হয় with লোগোর বাকী অংশে যা নীল রঙে রেন্ডার হয়। সংস্থাটি ১৯৪৪ সাল থেকে ১,৩০০ টিরও বেশি স্বাদ চালু করেছে, 2019 সালে নিরামিষাশীদের এবং নন- দুগ্ধ স্বাদ যুক্ত করে। ম্যাসাচুসেটস এর র‌্যান্ডল্ফ থেকে চলে আসার পরে এই সংস্থাটির ম্যাসাচুসেটস-এর ক্যান্টনে সদর দফতর রয়েছে।
বন্দর লাড্ডু

বন্দর লাড্ডু হল ভারতের অন্ধ্র প্রদেশ রাজ্যের কৃষ্ণা জেলার মাচিলিপট্টনমে উৎপাদিত একটি মিষ্টি। এটি ভৌগোলিক সূচক রেজিস্ট্রি দ্বারা খাদ্যসামগ্রী অধীনে ৩রা মে ২০১৭ সালে অন্ধ্র প্রদেশ থেকে ভৌগোলিক সূচকগুলির মধ্যে একটি হিসাবে নিবন্ধিত হয়েছিল।
সুসি ফার্গুসন

সুসি ফার্গুসন নিউজিল্যান্ডের একজন রেডিও উপস্থাপিকা এবং সাংবাদিক।
ফার্গুসনের জন্ম এবং বেড়ে উঠা স্কটল্যান্ডে এবং ১৮ বছর বয়সে একটি নাটক কোর্সের জন্য তিনি স্ট্রাটফোর্ড-আপন-অ্যাভনে চলে আসেন। পরে তিনি লন্ডন বিশ্ববিদ্যালয়ের রয়্যাল সেন্ট্রাল স্কুল অফ স্পিচ অ্যান্ড ড্রামাতে পড়াশোনা করেছিলেন।
তিনি ভার্জিন রেডিও ইউকে, বিবিসি এবং আইটিএন এর মতো সম্প্রচারকগুলো (ব্রডকাস্টার) দিয়ে ব্রিটেনে নিজের কর্মজীবন শুরু করেছিলেন। তিনি ইরাক, আফগানিস্তান, সিয়েরা লিওন, লেবানন, মোজাম্বিক এবং বলকান সহ বিভিন্ন আন্তর্জাতিক অবস্থান থেকে প্রতিবেদন এবং উপস্থাপন করেছেন। ২০০৩ থেকে ফার্গুসন ইরাক যুদ্ধের সময় কুয়েতে ব্রিটিশ ফোর্স ব্রডকাস্টিং সার্ভিসের অনুবিদ্ধ (এম্বেডেড) সাংবাদিক ছিলেন; তিনি মোট ছয় বছর ওই যুদ্ধ অঞ্চল থেকে প্রতিবেদন করে কাটিয়েছেন। তিনি ২০০৫ সালে পাকিস্তানের ভূমিকম্প এবং বক্সিং ডে সুনামি নিয়েও প্রতিবেদন করেছিলেন।
২০০৯ সালে ফার্গুসন তাঁর নিউজিল্যান্ডীয় আত্মীয়দের সাথে দেখা করার জন্য নিউজিল্যান্ডে চলে গিয়েছিলেন। তাঁর দাদু ১৯৩০-এর দশকে নিউজিল্যান্ডে চলে গিয়েছিলেন ও একজন নিউজিল্যান্ডীয় নারীর সাথে বিবাহবন্ধনে আবদ্ধ হয়েছিলেন এবং পরে তিনি স্ত্রী এবং দুই সন্তানকে সাথে নিয়ে স্কটল্যান্ডে ফিরে এসেছিলেন। ওই দুই সন্তানদের একজন ছিলেন ফার্গুসনের বাবা। প্রাথমিকভাবে তিনি রেডিও নিউজিল্যান্ডে গ্রীষ্মকালীন প্রতিবেদন এবং চেকপয়েন্ট উপস্থাপন করেছিলেন। ২০১৪ সাল থেকে তিনি গায়ন এসপিনারের সাথে মর্নিং রিপোর্ট (সকালের প্রতিবেদন) উপস্থাপন করে আসছেন।
২০১৭ সালের নভেম্বরে ফার্গুসন ঘোষণা করেছিলেন যে তিনি তাঁর এন্ডোমেট্রিওসিসের চিকিৎসার স্বার্থে শল্যচিকিৎসার জন্য হাসপাতালে যাচ্ছেন এবং কয়েক সপ্তাহের জন্য কাজকর্ম থেকে বিরতি নিবেন।
আম্বেমোহর চাল

আম্বেমোহর হল একটি সুগন্ধি ধানের জাত যা ভারতের মহারাষ্ট্র রাজ্যের পশ্চিম ঘাট অঞ্চলের পাদদেশে জন্মে।
আম্বেমোহর শব্দের অর্থ মারাঠি ভাষায় আমের ফুল, যা মহারাষ্ট্র রাজ্যে কথিত যেখানে এর চাষের উদ্ভব হয়। ভাতটিতে আমের ফুল ফোটার স্মৃতি মনে করিয়ে দেওয়ার মতো দৃঢ় সুগন্ধ রয়েছে। এই অঞ্চলটিতে দীর্ঘদিন ধরে ধানের চাষ হচ্ছে। এক শতাব্দী আগে পুনে জেলার মুলশি অঞ্চলে প্রায় ৫৪,০০০ টন জাতের ধান উৎপাদিত হয়েছিল। 
জাতটি ভারতের মহারাষ্ট্র রাজ্যের পশ্চিম ঘাট অঞ্চলের পাদদেশে জন্মে। এটি স্বল্প ফলনশীল চাল (১.৯ টন / হেক্টর)। শস্যগুলি সুপরিচিত বাসমতী ধানের তুলনায় সংক্ষিপ্ত আকারের (৫.৫) মিমি) এবং প্রশস্ত (২.২ মিমি) হয়। উভয় জাতের সুগন্ধির পরিমাণ সমান। জাতটি তাই বাসমতির মতো সুগন্ধী ধানের শ্রেণিতে অন্তর্ভুক্ত। স্বল্প রান্না করা শস্যগুলিতে সহজেই ভাঙ্গতে এবং একসাথে আটকে থাকার প্রবণতা থাকে।
আম্বেমোহর অন্যান্য জাতের ধানের তুলনায় স্বল্প ফলনশীল, কারণ এটি রোগের প্রতি সংবেদনশীল। আম্বেমোহরের সাথে ইন্দ্রনানী নামক সংকরটি ১৯৮৭ সালে প্রকাশিত হয়েছিল। এটি লোনাভালার নিকটে চাল গবেষণা কেন্দ্র দ্বারা বিকাশিত হয়েছিল। ফুলে মাওল ও ফুলের সমৃদ্ধির মতো নতুন জাতের ধান তৈরিতেও ইন্দ্রনানী পরিবর্তন করা হয়েছে। 
আম্বেমোহর চাল স্থানীয়ভাবে প্রধানত শিশু, বৃদ্ধ এবং রোগীদের জন্য 'ভাটাচি পেজ' নামে চাল এবং দুধের ঘন স্যুপ তৈরি করতে ব্যবহৃত হয়। (ভাত কাঞ্জি) ভাতটি ধর্মীয় ও বিবাহ অনুষ্ঠানেও ব্যবহৃত হয়। পুনে জেলার মুলশি অঞ্চলে, এটি 'ভাফোল্যা' তৈরিতে ব্যবহৃত হয় - মকর সংক্রান্তি উৎসব চলাকালীন একটি ঐতিহ্যবাহী খাদ্য সামগ্রী। ভাতটি নরম ইডলি এবং খাস্তা ডোসা তৈরিতে ব্যবহৃত হয়। এটি মারাঠি ভাষায় কুর্মুরে নামে ভাত তৈরির জন্যও ব্যবহৃত হয়। ধান থেকে নেওয়া তুষ তেল উত্তোলনের জন্য বা মাশরুম চাষের জন্য ব্যবহৃত হয়। 
সাহ্যাদ্রি রেঞ্জের পূর্ব পাদদেশে পুনে জেলার মুলশি তালুকা মহকুমাটিকে আম্বেমোহরের জন্য ভৌগোলিক সূচক দেওয়া হয়েছে। 
নিয়মিতভাবে আম্বেমোহর চাষকারী কৃষকদের সন্ধান করা এখন বিরল। যেহেতু এর উৎপাদন ব্যয় বেশি, তাই খুচরা ব্যয়ও বেশি হতে হবে। সুতরাং, মহারাষ্ট্রের খুচরা বিক্রেতারা বেশি লাভ অর্জনের জন্য মূল আম্বেমোহর হিসাবে একই ধরনের চেহারাবিশিষ্ট চাল পাস করেন। এটি আম্বেমোহর উৎপাদনকে আরও নিরুৎসাহিত করেছে, যেহেতু কৃষকরা একই ধরনের চেহারাবিশিষ্ট চাল দ্বারা আরও বেশি লাভ অর্জন করতে পারে। অন্ধ্র প্রদেশের জিরা সংভার চাল এবং মধ্য প্রদেশের জওফুল খুচরা বিক্রেতাদের কাছে সর্বাধিক জনপ্রিয় একই ধরনের চেহারাবিশিষ্ট চাল।
তেলিয়া রুমাল

তেলিয়া রুমাল সুতার তৈল চিকিৎসার জন্য একটি পদ্ধতি। এর উৎপত্তি অন্ধ্র প্রদেশের চিরালায়। চন্দ্রার মধ্যে, অন্ধ্র প্রদেশের প্রকমাম জেলার যেখানে এটি শুরু হয়েছিল, তাঁতিরা কার্যত তেলিয়া রুমাল তৈরি করা বন্ধ করে দিয়েছিল। যাদের কাছে এই মরণ শিল্পকলায় দক্ষতা ছিল, তারা তেলেঙ্গানার নালগোন্দা জেলার পুট্টাপাকা গ্রামে এর পরিচয় করিয়ে দিতে এগিয়ে যান। সম্প্রতি পুট্টাপাকার তেলিয়া রুমালকে ভৌগোলিক সূচক (জিআই) ট্যাগ দেওয়া হয়েছিল। এটি প্রাকৃতিক উদ্ভিজ্জ বর্ণগুলি ব্যবহার করে ইকত ঐতিহ্যের একটি শিল্প। গাজামসের মতো কিছু নামী শিল্পী এই তেলিয়া রুমাল ডিজাইনের জন্য জনপ্রিয়। এই রুমালগুলি হায়দ্রাবাদের নিজাম পৃষ্ঠপোষকতা করেছিলেন।
চেঙ্গালিকোটলের কলা

চাঙ্গালিকোদান নেন্দ্রন কলা বা চ্যাঙ্গালিকোদান নামে খ্যাত কলার একটি জাতের চাষ ভারতের কেরালা রাজ্যের ত্রিসুর জেলার চেঙ্গাজিকোডোডো গ্রামে হয়। চ্যাঙ্গালিকোদান বর্তমানে বাহাথাফুযা নদীর তীরে চাষ করা হয়। এটি গুরুভায়ুর মন্দিরের "শ্রীকৃষ্ণ মন্দিরের" উপাসনা দেবতার "কাযছা কুলা" । প্রতি গড় গুচ্ছে ২০ থেকে ২৫ ফল ধরে। নতুনভাবে, কলা কলা আনা হচ্ছে হনোলুলু থেকে। হোনোলুলুতে তারা এগুলিকে ঐতিহ্যবাহী আমেরিকান খাবার- হ্যামবার্গার, এবং অবশ্যই কোকা-কোলা ধরনের বোতলগুলিতে ব্যবহার করে। চ্যাঙ্গালিকোদান ভৌগোলিক সূচক নিবন্ধন পেয়েছেন ভৌগোলিক সূচক রেজিস্ট্রি, চেন্নাই থেকে । চেঙ্গালিকোদান কলা গ্রোয়ার্স অ্যাসোসিয়েশন, ইরুম্যাপেটি নিবন্ধকরণ দেওয়া হয়েছিল।
চ্যাঙ্গালিকোদান অক্টোবর মাসে রোপণ করা হয় এবং জৈবভাবে জন্মে যা একে অস্বাভাবিক হলুদ বর্ণ এবং জমিন দেয়। জৈব সারের বেশি ব্যবহার কলা গুচ্ছগুলির চেহারা প্রভাবিত করতে পারে। এই কলা বৈচিত্র্যের জন্য প্রতিটি স্তরের স্বতন্ত্র মনোযোগ, বিশেষ যত্ন এবং তদারকি প্রয়োজন। সবুজ শাকের সার, ছাই এবং গোবর গোড়া বৃদ্ধির পরিপূরক হিসাবে ব্যবহৃত হয়। চিরাচরিত কৃষকরা পুরানো কলা পাতা দিয়ে কলা গুচ্ছগুলিকে ঢেকে রাখেন যাতে এটি রঙটি পেতে পারে।
ইউক্রেন দূতাবাস, লিসবন

ইউক্রেন দূতাবাস, লিসবন () হল পর্তুগালের লিসবন শহরে অবস্থিত ইউক্রেনের কূটনৈতিক মিশন। ২০১৫ সাল থেকে পর্তুগালে ইউক্রেনের রাষ্ট্রদূত হলেন ইননা ওহনিভেজ।
১৯৯২ সালের ৭ই জানুয়ারি পর্তুগাল ইউক্রেনের স্বাধীনতাকে স্বীকৃতি দেয়। ১৯৯২ সালের ২৭ শে জানুয়ারি পর্তুগাল এবং ইউক্রেন এই দুই দেশের মধ্যে কূটনৈতিক সম্পর্ক স্থাপন করা হয়েছিল। ২০০০ সালের মার্চ মাসে লিসবনে ইউক্রেনের দূতাবাসটি খোলা হয়েছিল।
সহজ পাঠের গপ্পো

সহজ পাঠের গপ্পো ২০১৬ খ্রিস্টাব্দে মুক্তিপ্রাপ্ত বাংলা পূর্ণদৈর্ঘ্য চলচ্চিত্র। মানস মুকুল পাল পরিচালিত ও অভিজিৎ সাহা প্রযোজিত এই চলচ্চিত্রটি গ্রামের দরিদ্র পরিবারের সন্তান গোপাল ও তার ভাই ছোট্টুকে নিয়ে নির্মিত। চলচ্চিত্রটি বিভূতিভূষণ বন্দ্যোপাধ্যায়ের ছোটগল্প "তালনবমী" অবলম্বনে নির্মিত।
বাবার আকস্মিক দুর্ঘটনার কারণে ১০ বছরের বালক গোপালের ভাবনাহীন ছোটবেলার অমূল পরিবর্তন ঘটে যায়। অর্থের অভাবে তার মায়ের পক্ষে তাকে ও তার ভাই ছোটুকে খেতে দেওয়াও কঠিন হয়ে যায়। গোপাল বিভিন্নভাবে টাকা রোজগারের চেষ্টা করতে থাকে। সে তার ছোট ভাইকে সঙ্গে নিয়ে লোকের বাড়ির কুয়ো পরিষ্কার করে, বাজারে সব্জিপাতি বিক্রি করে। এর মধ্যে গ্রামের এক ব্রাহ্মণ ঘরে জন্মাষ্টমীর দিন উপলক্ষে গ্রামের লোকেদের পোলাও খাওয়ানোর আয়োজন করা হয়। এই কথা শুনে দুই ভাই নিজেদের মতো করে ভাবতে শুরু করে। গোপাল তাদের তাল বিক্রি করে অর্থ উপার্জনের কথা ভাবলেও ছোটু বিনাপয়সায় তাল বিক্রি করলে পোলাও খাওয়ার নিমন্ত্রণ পেতে পারবে বলে ভাবতে থাকে। ছোটু টাকা না নিয়েই বাড়ির জেঠিমাকে তাল দিয়ে আসলেও হতাশাব্যঞ্জক বাস্তবতা হিসাবে গোপাল এবং ছোটু জন্মাষ্টমীর আমন্ত্রণ পায় না, যা ছোটুর শিশু মনকে কাঁদিয়ে তোলে।
ইউক্রেন দূতাবাস, বুদাপেস্ট

ইউক্রেন দূতাবাস, বুদাপেস্ট () হল হাঙ্গেরির রাজধানী বুদাপেস্ট শহরে অবস্থিত ইউক্রেনের একটি কূটনৈতিক মিশন।
১৯৯১ সালের ৬ ডিসেম্বর হাঙ্গেরি ইউক্রেনের স্বাধীনতাকে স্বীকৃতি দেয়। ঐদিনে হাঙ্গেরি এবং ইউক্রেন এই দুই দেশের মধ্যে কূটনৈতিক সম্পর্ক স্থাপন করা হয়েছিল। ভাল প্রতিবেশীসুলভ সহৃদয়তা ও সহযোগিতার অঙ্গিকার নিয়ে এই দুই দেশের মধ্যে কিয়েভে একটি চুক্তি স্বাক্ষর হয়। ১৯৯১ সালের ৬ ডিসেম্বর হাঙ্গেরির দূতাবাসটি কিয়েভে খোলা হয়েছিল। ১৯৯২ সালের ২৩ শে মার্চ হাঙ্গেরিতে ইউক্রেনের দূতাবাসের কার্যক্রম শুরু হয়।
রাজিয়া ইকবাল

রাজিয়া ইকবাল (জন্ম ১৯৬২) বিবিসি নিউজে কর্মরত একজন সাংবাদিক। তিনি বিবিসি আউটলেট জুড়ে প্রতিবেদনের জন্য বিশেষ সংবাদদাতা। ২০১১ সাল থেকে তিনি বিবিসি ওয়ার্ল্ড সার্ভিসে নিউশোর উপস্থাপনাও করছেন। তিনি বিবিসি নিউজ চ্যানেলে "টকিং বুকস"ও উপস্থাপনা করেছেন।
রাজিয়া ইকবাল ১৯৬২ সালে উগান্ডার একটি পাঞ্জাবি পরিবারে জন্মগ্রহণ করেছিলেন। তিনি দক্ষিণ লন্ডনের টুটিংয়ের গ্যারেট গ্রিন কমপ্রিহেনসিভ স্কুলে পড়াশোনা করেছিলেন, তারপরে পূর্ব অ্যাংলিয়া বিশ্ববিদ্যালয় থেকে ১৯৮৫ সালে আমেরিকান স্টাডিজে বিএ নিয়ে স্নাতক ডিগ্রি অর্জন করেছিলেন। পূর্ব অ্যাংলিয়া বিশ্ববিদ্যালয়ে পড়াশোনা করার সময় তিনি কানেক্টিকাটের ট্রিনিটি কলেজে এক বছর কাটিয়েছিলেন।
রাজিয়া ইকবাল বিবিসি নিউজের একজন প্রাক্তন শিল্পকলা সংবাদদাতা, নিয়মিতভাবে নিউজ বুলেটিনে শিল্পকলা সম্পর্কিত গল্পের প্রতিবেদন দেওয়ার জন্য উপস্থিত হতেন। তিনি বিবিসির হার্ডটক এক্সট্রা অনুষ্ঠানটিও সঞ্চালনা করেছেন এবং স্টিং ও জ্যাকলিন উইলসন সহ চারুকলার বিশিষ্ট ব্যক্তিত্বদের সাক্ষাৎকার দিয়েছেন। ২০০৯ সালে তিনি বিবিসি নিউজে শিল্পসম্পাদকের পদে আবেদন করেছিলেন তবে তা পেয়েছিলেন উইল গোমপার্ট্জ। রাজিয়া ইকবাল বিবিসি নিউজের মূলধারার সংবাদ অনুষ্ঠানগুলোতে প্রতিবেদন করেছেন। এর মধ্যে প্রথমটি ছিল ২০১০ সালের জানুয়ারিতে হাইতির ভূমিকম্পের পরে দাতব্য কেলেঙ্কারির তদন্ত। ২০১০ সালের মাঝামাঝি সময়ে তিনি বিবিসি নিউজ চ্যানেলের টকিং বুকস উপস্থাপনা করেছিলেন। ২০১১ সাল থেকে তিনি বিবিসি ওয়ার্ল্ড সার্ভিসে নিউশোর নিয়মিত উপস্থাপকও হয়েছিলেন।
২০১৩ সালের জানুয়ারিতে রাজিয়া ইকবালকে ব্রিটিশ মুসলিম পুরস্কারে সার্ভিস টু মিডিয়া বিভাগে পুরস্কৃত করার জন্য মনোনীত করা হয়েছিল।
রাজিয়া ইকবাল দ্য ওয়ার্ল্ড টুডের উপস্থাপক স্বামী জর্জ আর্নির সাথে বিবাহবন্ধনে আবদ্ধ হয়েছিলেন এবং পরবর্তীতে তাঁদের মধ্যে বিবাহবিচ্ছেদ হয়ে গেছে।
শেঠপট্টু

শেঠপট্টু দক্ষিণ ভারতের তামিলনাড়ু রাজ্যের চেন্নাই জেলার একটি অঞ্চল৷ এই অঞ্চলটিতে রয়েছে চেন্নাই শহরতলি রেলওয়ের বিচ-তাম্বরম রেলখণ্ডের অন্তর্গত চেতপট রেলওয়ে স্টেশন৷ রেলওয়ে স্টেশন ও পুন্তমল্লী মহাসড়কের মাঝে রয়েছে শেঠপট্টু হ্রদ, যা শহরের শেষ টিকে থাকা জলাশয়গুলির একটি৷ প্রখ্যাত গণিতজ্ঞ শ্রীনিবাস রামানুজন এখানেই মৃৃত্যুবরণ করেছিলেন৷ 
এগমোর এবং নুঙ্গমবক্কমের মথো শেঠপট্টুও ছিলো ব্রিটিশ কিলে চেন্নাই শহর প্রতিষ্ঠা করার জন্য নির্বাচিত গ্রামাঞ্চলগুলির একটি৷
খ্রিস্টীয় ঊনবিংশ শতাব্দীর নামকরা ঠিকাদার ও লোকহিতৈষী নমপেরুমাল শেঠির নামানুসারে এই স্থানের নামকরণ করা হয়৷ তিনি এই স্থানেরই বাসিন্দা ছিলেন৷ 
এখনো অবধি শেঠপট্টু হ্রদ আশেপাশের অঞ্চলের ভূগর্ভস্থ কৈশিক জলের মূল উৎস বলে ভৌগোলিকদের মতামত৷
শেঠপট্টুর উত্তরে কীলবক্কম, উত্তর-পূর্বে পুরসাইবক্কম, পশ্চিমে আমাইন্দকরাই, পূর্বে এগমোর ও দক্ষিণে রয়েছে নুঙ্গমবক্কম৷
তেনামপেট

তেনামপেট দক্ষিণ ভারতের তামিলনাড়ু রাজ্যের চেন্নাই জেলার একটি ব্যস্ততর অর্থনৈতিক অঞ্চল৷ তেনামপেট জংশন চেন্নাইয়ের গুরুত্বপূর্ণ সড়ক জংশনগুলির একটি এবং অধিকাংশ সময়ে যানজট আবদ্ধ থাকে৷ স্থানভেদে এখানেও কিছু উচ্চ মানের ও ঐতিহাসিক গুরুত্বপূর্ণ ভূসম্পত্তি রয়েছে৷ আন্না সালাইয়ের তেনামপেট অংশে রয়েছে বেশ কিছু সরকারি দপ্তর ও বিলাসবহুল হোটেল৷
তেনামপেট চেন্নাইয়ের অন্যতম মহাসড়ক আন্না সালাই বরাবর অবস্থিত৷ তেনামপেট বা তেনামপেট্টাই এসেছে তেন্নাম ও পেট্টাই শব্দযুগলের একত্রীকরণে, যার অর্থ নারিকেল গাছের স্থান৷ সম্ভবত এই স্থান নারিখেল চাষে উন্নত ছিলো৷
২০১৮ খ্রিস্টাব্দের পরিসংখ্যান অনুসারে তেনামপেট লোকালয়ের মোট বনরাজির পরিমাণ ২০ শতাংশের অধিক, যেখানে চেন্নাই শহরে এই পরিসংখ্যান গড়ে ১৪.৯ শতাংশ৷ লোকালয়টির উত্তরে রয়েছে গোপালপুরম, পূর্বে রয়েছে ময়িলাপুর, দক্ষিণে রয়েছে আলোয়ারপেট, দক্ষিণ-পশ্চিমে রয়েছে নন্দনম এবং পশ্চিমে রয়েছে ত্যাগরায়নগর৷
পোয়েস গার্ডেন তামিলনাড়ুর দুজন গণ্যমান্য ব্যক্তিত্বের আবাসস্থল, একজন হলে তামিলনাড়ুর প্রাক্তন মুখ্যমন্ত্রী জয়ললিতা জয়রাম এবং অপর জন হলেন প্রখ্যাত অভিনেতা রজনীকান্ত৷ পার্শ্ববর্তী গোপালপুরমের বাস করতেন প্রাক্তন মুখ্যমন্ত্রী করুণানিধি মুথুবেল৷
তেনামপেটের "আন্না অরিবলয়ম", হলো ডিএমকে দলের সদর এবং বন্যতেনামপেট হলো পিএমকে দলের সদর দপ্তর৷ এছাড়া হায়াত রিজেন্সির মতো হোটেলের মূল ভবনটিও এখানেই অবস্থিত৷ চেন্নাইয়ে জেমিনি বা আন্না উড়ালপুলটি এই লোকালয়েই অবস্থিত৷
ডায়ান বিভার্স

ডায়ান বিভার্স (জন্ম: ১৮ ডিসেম্বর ১৯৪৬) হলেন একজন অস্ট্রেলীয় ভাস্কর, শিল্পী, জহুরি এবং বক্স হিল ইনস্টিটিউট ও রয়্যাল মেলবোর্ন ইনস্টিটিউট অফ টেকনোলজির (আরএমআইটি) প্রাক্তন প্রভাষিকা।
ডায়ান বিভার্স নিউ সাউথ ওয়েল্‌সের ট্যারিতে জন্মগ্রহণ করেছিলেন। তিনি ১৯৬৪-১৯৬৭ সালে নিউক্যাসলের ন্যাশনাল আর্ট স্কুল এবং নিউক্যাসল টিচার্স কলেজে পড়াশোনা করেছিলেন। ১৯৬৭ সালে তিনি শিল্পকলায় ডিপ্লোমা (শিক্ষা) পেয়েছিলেন। ১৯৭৭ সালে তিনি নিউক্যাসল বিশ্ববিদ্যালয় থেকে শিল্পকলায় স্নাতক এবং ২০০৬ সালে রয়্যাল মেলবোর্ন ইনস্টিটিউট অফ টেকনোলজি থেকে জনস্থল শিল্পকলায় (আর্ট ইন পাবলিক স্পেস) স্নাতকোত্তর ডিগ্রি অর্জন করেছিলেন। 
১৯৮০ এর দশকে বিভার্স মেলবোর্নে ভিক্টোরিয়া শিশু জাদুঘরের তত্ত্বাবধায়ক হিসাবে কাজ করেছিলেন এবং ১৯৮৮ সালে তিনি মেলবোর্নে রয়্যাল এক্সিবিশন বিল্ডিংয়ে জুডি শিকাগোর ডিনার পার্টির প্রদর্শনীতেও তত্ত্বাবধায়ক হিসাবে কাজ করেছিলেন। নব্বইয়ের দশক জুড়ে তিনি উইমেন আর্ট রেজিস্টার এবং এনএভিএর মেলবোর্ন শাখার কমিটিতে ছিলেন।
২০১৯ সালে তিনি অস্ট্রেলিয়ান ডিজাইন সেন্টার (এডিসি) থেকে "টু স্ট্র্যান্ড্স অফ পার্লস"-এর জন্য পুরস্কার জিতেছিলেন। এই পুরস্কারটি ছিল তাঁর জন্য ডার্লিংহার্স্টের এডিসির অবজেক্ট স্পেসে কাজ করার সুবর্ণ সুযোগ।
২০২১-২২ ইংল্যান্ড ক্রিকেট দলের পাকিস্তান সফর

ইংল্যান্ড ক্রিকেট দল দুইটি টুয়েন্টি২০ আন্তর্জাতিক খেলার জন্য পাকিস্তান সফর করে, যা অক্টোবর ২০২১-এ অনুষ্ঠিত হয়। খেলাগুলো অনুষ্ঠিত হবে পাকিস্তানের করাচীতে, এবং উভয় দলই উক্ত ম্যাচগুলোকে ২০২১ আইসিসি টি২০ বিশ্বকাপ প্রতিযোগিতার প্রস্তুতি ম্যাচ হিসাবে খেলবে। ইংল্যান্ড ক্রিকেট দল সর্বশেষ পাকিস্তান সফর করেছিল ২০০৫ সালে। টি২০আই সূচীতে পাকিস্তান মহিলাদের বিপরীতে ইংলিশ মহিলারাও খেলবে একই সময়ে।
২০২১ ভারত ক্রিকেট দলের ইংল্যান্ড সফর

ভারত পুরুষ ক্রিকেট দল ২০২১ সালের আগস্ট ও সেপ্টেম্বর মাসে পাঁচটি টেস্ট ম্যাচ খেলার জন্য ইংল্যান্ড সফর করে। ইংল্যান্ডের বিরুদ্ধে সিরিজটি খেলার পূর্বে ভারত ওয়েস্ট এন্ডের রোজ বোলে নিউজিল্যান্ডের বিপক্ষে ২০২১ আইসিসি বিশ্ব টেস্ট চ্যাম্পিয়নশিপ ফাইনালে অংশ নেয়। এ সিরিজটি ছিল ২০২১–২০২৩ আইসিসি বিশ্ব টেস্ট চ্যাম্পিয়নশিপের অংশ হিসেবে খেলা হওয়া প্রথম সিরিজ।
প্রথম চারটি টেস্ট ম্যাচ খেলা হওয়ার পর ভারত ২–১ ব্যবধানে এগিয়ে ছিল।
পঞ্চম টেস্ট ম্যাচ শুরু হওয়ার দিন উভয় ক্রিকেট বোর্ড নিশ্চিত করে যে ভারতীয় দলের কিছু সদস্যের দেহে কোভিড-১৯ শনাক্ত হওয়ায় ম্যাচটি নির্ধারিত সময়ে শুরু হবে না। ইংল্যান্ড ও ওয়েলস ক্রিকেট বোর্ড (ইসিবি) একটি বিবৃতির মাধ্যমে ম্যাচটি বাতিল হওয়ার কথা নিশ্চিত করে। এরপর ভারতীয় ক্রিকেট নিয়ন্ত্রণ বোর্ড (বিসিসিআই) আরেকটি বিবৃতির মাধ্যমে জানায় যে ম্যাচটির জন্য নতুন সূচি নির্ধারণের উদ্দেশ্যে তারা ইসিবির সাথে কাজ করছে। ২০২১ সালের সেপ্টেম্বর মাসে ২০২২ সালের সফরে ভারত একটি টেস্ট ম্যাচ খেলবে বলে ইসিবি ঘোষণা দেয়। এর পরের মাসে ইসিবি নিশ্চিত করে যে সে ম্যাচটি এ সিরিজের ফলাফল নির্ধারণের উদ্দেশ্যে খেলা হবে।
শেষ টেস্ট ম্যাচটিতে ইংল্যান্ড ৭ উইকেটে জয়ী হয়ে সিরিজে ২–২ সমতা আনতে সক্ষম হয়।
ভারত দলে প্রাথমিকভাবে অভিমন্যু ঈশ্বরন, আবেশ খান, আরজান নাগওয়াসওয়ালা ও প্রসিদ্ধ কৃষ্ণাকে স্ট্যান্ডবাই খেলোয়াড় হিসেবে রাখা হয়েছিল। ২০২১ সালের ১৯ মে কোনা শ্রীকর ভরতকে ভারত দলে যোগ করা হয়। ২০২১ সালের ৬ জুলাই বিসিসিআই শুভমান গিলকে ভারতে ফিরে যেতে অনুরোধ করে। ২০২১ সালের ২২ জুলাই আবেশ খান ও ওয়াশিংটন সুন্দর চোটের কারণে ভারত দল থেকে বাদ পড়ে যান। তাঁদের ও শুভমান গিলের বদলি হিসেবে ২০২১ সালের ২৫ জুলাই পৃথ্বী শ ও সূর্যকুমার যাদবের নাম ঘোষিত হয়। একই সাথে অভিমন্যু ঈশ্বরনকেও ভারতের মূল দলে যুক্ত করা হয়। ২০২১ সালের ৩০ জুলাই বেন স্টোকস ক্রিকেট থেকে অনির্দিষ্টকালের জন্য বিরতি নেবেন বলে ঘোষণা দেন, যে কারণে তাঁর বদলি হিসেবে ক্রেইগ ওভারটনকে ইংল্যান্ড দলে যোগ করা হয়। প্রশিক্ষণের সময় মাথায় চোট পাওয়ায় মায়াঙ্ক আগরওয়াল প্রথম টেস্ট ম্যাচের আগে ভারত দল থেকে ছিটকে যান। দ্বিতীয় টেস্টের আগে মঈন আলিকে ইংল্যান্ড দলে যোগ করা হয়। দ্বিতীয় টেস্টের আগে স্টুয়ার্ট ব্রডের পায়ের পেশি ছিঁড়ে যাওয়ায় তিনি সিরিজের বাকি ম্যাচগুলো খেলতে অসমর্থ বলে গণ্য হন, যে কারণে সাকিব মাহমুদকে ইংল্যান্ড দলে নেয়া হয়। সে সময় অলি পোপ ও ডম বেসকে ইংল্যান্ড দল থেকে অব্যাহতি দেয়া হয়। তৃতীয় টেস্টের জন্য ইংল্যান্ড দলে দাউদ মালানকে যোগ করা হয়। ২০২১ সালের ২৯ আগস্ট স্যাম বিলিংসকে ইংল্যান্ড দলে যোগ করা হয়। একই সাথে সাকিব মাহমুদকে ইংল্যান্ড দল থেকে অব্যাহতি দেয়া হয়। চতুর্থ টেস্ট ম্যাচের আগে স্ট্যান্ডবাই তালিকা থেকে প্রসিদ্ধ কৃষ্ণাকে ভারতের মূল দলে নেয়া হয়। চতুর্থ টেস্ট ম্যাচ চলার সময় স্যাম বিলিংসকে ইংল্যান্ড দল থেকে ছেড়ে দেয়া হয়।
কোভিড-১৯-এ আক্রান্ত হওয়ার কারণে বেন ফোকস পঞ্চম টেস্ট ম্যাচের আগে ইংল্যান্ড দল থেকে বাদ পড়ে যান। একই কারণে রোহিত শর্মাও শেষ টেস্ট ম্যাচের আগে দল থেকে ছিটকে গেলে জসপ্রীত বুমরাহকে ম্যাচটির জন্য ভারতের অধিনায়ক হিসেবে নিয়োগ দেয়া হয়।
টেস্ট সিরিজের পূর্বে ভারত ইংল্যান্ডের নির্বাচিত কাউন্টি একাদশের বিপক্ষে একটি প্রথম শ্রেণীর ম্যাচ খেলে।
মানস মুকুল পাল

মানস মুকুল পাল (জন্ম: ২৫ শে আগস্ট, ১৯৮৭) একজন ভারতীয় চলচ্চিত্র পরিচালক, অভিনেতা এবং চিত্রনাট্যকার, যিনি মূলত বাংলা চলচ্চিত্রে কাজ করেন। তিনি তাঁর প্রথম পূর্ণদৈর্ঘ্য চলচ্চিত্র "সহজ পাঠের গপ্পো" পরিচালনার পরই খ্যাতি অর্জন করেন। তাঁর এই চলচ্চিত্রটি বাণিজ্যিকভাবে খুবই সফল হয়। তিনি তাঁর দ্বিতীয় চলচ্চিত্রে স্বাধীনতা সগ্রামী দীনেশ গুপ্তের জীবনী তুলে ধরতে চলেছেন।
মানস মুকুল ২০০৫ খ্রিস্টাব্দে বারাসাত প্যারীচরণ সরকার গভর্নমেন্ট উচ্চ বিদ্যালয় থেকে বিদ্যালয় পাঠ সমাপ্ত করেন এবং বারাসত গভর্নমেন্ট কলেজে ভর্তি হন।
পরিচালক হিসাবে তাঁর প্রথম চলচ্চিত্র "সহজ পাঠের গপ্পো" ২০১৬ খ্রিস্টাব্দে মুক্তি পায়। এই চলচ্চিত্রটির সাফল্য তাঁকে উষ্ণ সমালোচনামূলক অভ্যর্থনা প্রদানে সক্ষম হয়েছে। এই চলচ্চিত্র গত তিন দশকের একমাত্র চলচ্চিত্র যা সেরা শিশু অভিনেতা বিভাগে (২০১৬) জাতীয় পুরস্কার অর্জন করেছে। এই চলচ্চিত্রের জন্য তিনি ২০১৮ খ্রিস্টাব্দে সেরা নতুন পরিচালক এবং সেরা চিত্রনাট্য বিভাগে দুটি ফিল্মফেয়ার পুরস্কার অর্জন করেছেন। ২০১৭ খ্রিস্টাব্দে মুক্তিপ্রাপ্ত সহজ পাঠের গপ্পো চলচ্চিত্রের জন্য তিনি দ্বিতীয় পশ্চিমবঙ্গ চলচ্চিত্র সাংবাদিক সমিতির পুরস্কার অনুষ্ঠানে সেরা প্রতিশ্রুতিবদ্ধ পরিচালক এবং সেরা সাউন্ড ডিজাইনারের সম্মানে ভূষিত হন। পশ্চিমবঙ্গ সরকার ২০১৮ খ্রিস্টাব্দে তাঁকে সেরা চলচ্চিত্র পরিচালক হিসেবে ভূষিত করেন।
ঘাড়

ঘাড় হলো মেরুদণ্ডী প্রাণীর দেহের এমন একটি অংশ যা মাথাকে ধড়ের সাথে যুক্ত করে এবং মাথাকে গতিশীলতা প্রদান করে। মানুষের ঘাড়ের কাঠামো চারটি বিভাগে বিভক্ত; ভার্টিব্রাল, ভিসেরাল এবং দুটি ভাস্কুলার কম্পার্টমেন্ট। 
এনাটমিতে, ঘাড় ছাড়াও, একে ল্যাটিন নাম, সার্ভিক্স বা কলাম নামে ডাকা হয়। কিন্তু যখন একা ব্যবহার করা হয় তখন সার্ভিক্স শব্দ দ্বারা জরায়ুমুখ বোঝানো হয়। 
ঘাড়ের মাংসপেশীগুলো খুলি, হাইওয়েড হাড়, কণ্ঠাস্থি এবং উরঃফলককে সংযুক্ত করে। এই পেশিগুলো দুটি "ঘাড় ত্রিভুজ" গঠন করে। ত্রিভুজ দুটি হলো : "সামনের ত্রিভুজ" এবং "পিছনের ত্রিভুজ"। 
সামনের ত্রিভুজকে স্টার্নোক্লিডোমাস্টয়েড পেশীর অগ্র সীমানা, চোয়াল নিম্ন সীমানা দ্বারা সংজ্ঞায়িত করা হয়। সামনের ত্রিভুজের অন্তর্ভুক্ত পেশিগুলি হলো : স্টাইলোহাইওয়েড, ডাইগ্যাস্ট্রিক, মায়লোহাইওয়েড, জেনিওহাইওয়েড, ওমোহাইওয়েড, স্টার্নোহাইওয়েড, থাইরোহাইওয়েড এবং স্টার্নোথাইরয়েড পেশী। 
পিছনের ত্রিভুজটি স্টারনোক্লিডোমাস্টয়েড পেশির পূর্ববর্তী সীমানা, ট্র্যাপিজিয়াস পেশীর পূর্ববর্তী সীমানা এবং ক্লাভিকলের মধ্য তৃতীয় অংশের উচ্চতর প্রান্ত দ্বারা সজ্জিত। এই ত্রিভুজটিতে স্টারনোক্লিডোমাস্টয়েড , ট্র্যাপিজিয়াস, স্প্লেনিয়াস ক্যাপাইটিস, লিভেটর স্ক্যাপুলি, ওমোহয়েড, পূর্ববর্তী, মাঝারি এবং উত্তরোত্তর স্কেলিনি পেশী রয়েছে । 
ঘাড়ের সামনের অংশে স্নায়ু সরবরাহ আসে মেরুদণ্ডীয় স্নায়ুর C2-C4 এর শিকড় থেকে এবং ঘাড়ের পিছনের অংশে স্নায়ু সরবরাহ আসে C4-C5 এর শিকড় থেকে। 
মানব মেরুদণ্ড থেকে এবং এর ভিতরে আসা স্নায়ুগুলো ছাড়াও আনুষঙ্গিক স্নায়ু এবং ভেগাস নার্ভ ঘাড়ে ভ্রমণ করে। 
"সাধারণ ক্যারোটিড ধমনী" ঘাড়ে রক্ত সরবরাহ করে। এটি আবার "অভ্যন্তরীণ ক্যারোটিড ধমনী" এবং "বাহ্যিক ক্যারোটিড ধমনীতে" বিভক্ত হয়।
ঘাড়, মাথার ওজনের ভারসাম্য রক্ষা করে এবং মস্তিষ্ক থেকে যেসব স্নায়ু সংবেদনশীল এবং মিশ্র তথ্য শরীরের অন্যান্য অংশে নিয়ে যায় এমন স্নায়ুগুলিকে সুরক্ষা দেয়। এছাড়াও , ঘাড় একটি অত্যন্ত নমনীয় গঠন। এটি মাথাকে চারদিকে ঘুরাতে সাহায্য করে।
ঘাড়ের ব্যথার একটি সাধারণ কারণ হলো ঘাড়ের রোগ। ঘাড়ের ব্যথার সাধারণ কারণগুলোর মধ্যে অন্তর্ভুক্ত রয়েছে :
জিরো পয়েন্ট রেলওয়ে স্টেশন

জিরো পয়েন্ট রেলওয়ে স্টেশন (, ) হচ্ছে হায়দরাবাদ–খোখরাপাড় শাখা রেলপথের পূর্বপ্রান্তের সর্বশেষ স্টেশন। এটি সিন্ধু প্রদেশের খোখরাপাড় থেকে পূর্বে এবং পাকিস্তান-ভারত সীমান্তে অবস্থিত। স্টেশনটি ২০০৬ সালের ফেব্রুয়ারিতে নির্মিত হয়। মিরপুর খস-মুনাবাও রেলপথকে সম্প্রসারণপূর্বক রেলপথে উন্নীত করার সময় স্টেশনটি তৈরি করা হয়। স্টেশনটি অভিবাসনের জন্য এবং পাকিস্তান ও ভারতের মধ্যে থর এক্সপ্রেসে ভ্রমণকারী যাত্রীদের কাস্টমের জন্য ব্যবহৃত হয়।
অনুকরণ (কাশ্মীরি ভাঁড়)

নাক্কাল হল ভারতের উত্তর প্রদেশ এবং দিল্লি রাজ্যে প্রাপ্ত একটি মুসলিম সম্প্রদায়। এরা কাশ্মীরি ভাঁড় এবং সম্প্রতি এরা কাশ্মীরি শেখ হিসাবেও পরিচিত। নাক্কাল বৃহত্তর ভাঁড় সম্প্রদায়ের মধ্যে একটি উপ-গ্রুপ। 
নাক্কালের আক্ষরিক অর্থ উর্দু ভাষায় নকল করা, এবং নাক্কালরা যেহেতু আওধের নবাবদের দরবারে নকলকারী ছিলেন, সেই থেকে তারা তাদের এই নাম পান। তাদের মাতৃভাষা উর্দু। কিছু ঐতিহ্য অনুসারে এগুলি মীরাসি সম্প্রদায়ের একটি শাখা, অন্যরা এগুলি ভাঁড় সম্প্রদায়ের একটি উপ-গোষ্ঠী হিসাবে বিবেচনা করে থাকে। তাদেরকে কাশ্মীর থেকে নবাব নাসির-উদ্দিন হায়দার আমন্ত্রণ জানিয়েছিলেন। বেশিরভাগই কাশ্মীর থেকে আগত আলি জানের বংশোদ্ভূত ছিলেন এবং ওয়াজিদ আলী শাহের দরবারে দায়িত্ব পালন করেছিলেন। তাঁর বংশধররা আওধের তালুকদারদের বিনোদনের জন্য নকল করার এই ঐতিহ্য ধরে রেখেছিল।
নাক্কালরা লখনৌ শহরের পুরানো অংশগুলিতে রয়েছে। তারা এখন কথা বলতে উর্দু এবং আওয়াধি ব্যবহার করে এবং নাক্কাল শব্দটি অপছন্দ করেন। তারা নিজেদের শেখ বলে দাবি করেন। তারা কঠোরভাবে অন্তঃসত্ত্বা, নিকটাত্মীয়কে বিয়ে করে এবং জ্ঞাতিভাইদের মধ্যে বিবাহের অনুশীলন করে। সম্প্রদায়ে কোনও বহিরাগত গোষ্ঠীর কোনও ব্যবস্থা নেই। 
নাক্কালের ঐতিহ্যবাহী পেশা ছিল নকল করা(বহুরূপী), তবে অন্যান্য সংস্থাভিত্তিক জাতের মতো তারাও তাদের ঐতিহ্যগত পেশা হ্রাস পেয়েছে। বেশিরভাগ নাক্কাল এখন দোকান রাখছেন এবং ছোটোখাটো কাজ করছেন, আবার কেউ কেউ এখন দিনমজুরি করছেন। তারা কাশ্মীরি শেখ হিসাবে একটি নতুন পরিচয় অর্জনের প্রক্রিয়াধীন, এবং এর অর্থ তাদের ঐতিহ্যগত পেশাকে ক্রমবর্ধমান পরিত্যাগ। এটি সম্ভবত সম্ভব যে তারা সফল হলে নাক্কাল নামটি ইতিহাসের পাতায় মিলিত হবে। নাক্কাল শিয়া, এবং তাদের রীতিনীতিগুলি লখনৌ শহরের অন্যান্য মুসলিম সম্প্রদায়ের মতো।
এনএক্সটি উইমেন্স ট্যাগ টিম চ্যাম্পিয়নশিপ

এনএক্সটি নারী ট্যাগ টিম চ্যাম্পিয়নশিপ হলো পেশাদার কুস্তির একটি নারী ট্যাগ টিম চ্যাম্পিয়নশিপ, যা মার্কিন সংস্থা ডাব্লিউডাব্লিউই দ্বারা তৈরি এবং প্রচারিত হয়। এটি ডাব্লিউডাব্লিউই নারী ট্যাগ টিম চ্যাম্পিয়নশিপের পাশাপাশি ডাব্লিউডাব্লিউইতে বিদ্যমান দুটি নারী ট্যাগ টিম চ্যাম্পিয়নশিপের মধ্যে একটি। এই চ্যাম্পিয়নশিপটি তাদের এনএক্সটি এবং এনএক্সটি ইউকে ব্র্যান্ডে রক্ষা করা হয়।
২০২১ সালের ৩রা মার্চ তারিখে "এনএক্সটির" পর্বে ডাকোটা কাই এবং রাকেল গঞ্জালেজ, যারা নারীদের ডাস্টি রোডস ট্যাগ টিম ক্লাসিক খেতাব অর্জন করেছিল, ডাব্লিউডাব্লিউই নারী ট্যাগ টিম চ্যাম্পিয়নশিপ ধারক নিয়া জ্যাক্স এবং শেনা বেজলারের বিরুদ্ধে ডাব্লিউডাব্লিউই নারী ট্যাগ টিম চ্যাম্পিয়নশিপের জন্য আয়োজিত ট্যাগ টিম ম্যাচ চলাকালীন রেফারি নক আউট হওয়ার পর, ডাব্লিউডাব্লিউই কর্মকর্তা অ্যাডাম পিয়ার্স দ্বিতীয় রেফারি পাঠান, যিনি ঘোষণা করেন যে কাই ব্যাজলারের কাছে আত্মসমর্পণ করেছেন (যদিও মঞ্চে কাই তার দলের জন্য বৈধ কুস্তিগির ছিলেন না)। এই ঘটনা পিয়ার্স (যিনি "র" এবং "স্ম্যাকডাউনের" একজন কর্তৃপক্ষ হিসেবে কাজ করেন) এবং এনএক্সটি জেনারেল ম্যানেজার উইলিয়াম রিগালের মধ্যে দ্বন্দ্বের সৃষ্টি করে।
পরবর্তী সপ্তাহে, রিগাল এনএক্সটির নারীদের জন্য একটি নতুন চ্যাম্পিয়নশিপ হিসেবে এনএক্সটি নারী ট্যাগ টিম চ্যাম্পিয়নশিপের উদ্বোধন করেন এবং যার জন্য র অথবা স্ম্যাকডাউনের নারী ট্যাগ টিম প্রতিদ্বন্দ্বিতা করতে পারবে না (কেননা ইতিপূর্বে ডাব্লিউডাব্লিউই নারী ট্যাগ টিম চ্যাম্পিয়নশিপ তিনটি ব্র্যান্ডে রক্ষা করা হতো)। যেহেতু কাই এবং গঞ্জালেজ ডাস্টি কাপ জয়লাভ করেছে, তাই তার ওপর ভিত্তি করে তাদের উদ্বোধনী চ্যাম্পিয়ন হিসেবে নামকরণ করা হয়। শটজি ব্ল্যাকহার্ট এবং এম্বার মুন একই রাতে এই চ্যাম্পিয়নশিপটি তাদের কাছ থেকে জয়লাভ করে।
গ্রেট এক্সপেকটেশানস (২০১২-এর চলচ্চিত্র)

গ্রেট এক্সপেকটেশানস হলো চার্লস ডিকেন্সের গ্রেট এক্সপেকটেশানস নামক উপন্যাসকে ভিত্তি করে নির্মিত ২০১২ সালের একটি ব্রিটিশ চলচ্চিত্র। মাইক নিউয়েল পরিচালিত এবং ডেভিড নিকোলস অভিযোজিত ছবিটিতে অভিনয় করেছেন জেরেমি ইরভিন, হেলেনা বোনাম কার্টার, হলিদা গ্রেনগার, রেফ ফাইঞ্জ এবং রবি কল্ট্রে।
ছবিটির প্রিমিয়ার ভার্সন ২০১২ সালের ১১ সেপ্টেম্বর টরন্টো আন্তর্জাতিক চলচ্চিত্র উৎসবে প্রকাশিত হয়। ইউরোপীয় প্রিমিয়ারটি ছিল ২০১২ সালের বিএফআই লন্ডন ফিল্ম ফেস্টিভালের সমাপনী রাতের অন্যতম আকর্ষণ, যা ২১ অক্টোবর ২০১২ এ ওডিওন লিসেস্টার স্কোয়ারে অনুষ্ঠিত হয়েছিল। হেলেনা বোনাম কার্টার এবং তার স্বামী টিম বার্টন উভয়কেই এই ইভেন্টে ব্রিটিশ ফিল্ম ইনস্টিটিউটের ফেলোশিপ হিসেবে মনোনীত করা হয়েছিল। যুক্তরাজ্যে , ছবিটির অগ্রিম স্ক্রিনিংগুলির জন্য ২০১২ সালের ২৬ নভেম্বর নির্ধারিত ছিল।
এক শ্রীমান এক শ্রীমতি

এক শ্রীমান এক শ্রীমতি হচ্ছে ১৯৬৯ সালে মুক্তিপ্রাপ্ত একটি হিন্দি চলচ্চিত্র। সুরিন্দর কাপুরের প্রযোজনা, বাপ্পী সোনির পরিচালনা এবং শচীন ভৌমিকের রচনায় চলচ্চিত্রটিতে শশী কাপুর এবং ববিতা শিবদাসানি নায়ক-নায়িকা হিসেবে অভিনয় করেছিলেন।
চলচ্চিত্রটির কাহিনী হচ্ছে প্রীতম আর দীপালিকে নিয়ে; প্রীতম দিপালীর মন জয় করতে চায় তার সঙ্গে প্রেম করার জন্য তবে দীপালি আগেই অজিত নামের একজনের সঙ্গে প্রেম করে; প্রীতম যদিও অনেক কষ্টে দীপালির কাকা দ্বারা দীপালির মন জয় করতে সক্ষম হয়।
জয় পাকিস্তান

জয় পাকিস্তান হল ১৯৪৭ সালের পর থেকে সংযুক্ত পাকিস্তানে ব্যবহৃত একটি স্লোগান। এটি পশ্চিম পাকিস্তানে ব্যবহৃত পাকিস্তান জিন্দাবাদ স্লোগানের পূর্ব পাকিস্তানি সংস্করণ ছিল। পূর্ব পাকিস্তানের অনেক রাজনৈতিক নেতৃবৃন্দ বিভিন্ন সভা, সমাবেশ, বিবৃতি ও বক্তৃতায় এই স্লোগানটি ব্যবহার করতেন।
২০১৪ সালে আবদুল করিম খন্দকার তার বইতে লিখেন, শেখ মুজিবুর রহমান ৭ই মার্চের ভাষণে জয় বাংলা বলার পর "জয় পাকিস্তান" বলেছিলেন। লেখাটি তখন সমসাময়িক ক্ষমতাসীন আওয়ামী লীগ সরকারের নেত্রীবৃন্দসহ বিভিন্ন মহলে ব্যাপক বিতর্কের সৃষ্টি করে। ২০১৯ সালে খন্দকার তার দেওয়া এই তথ্যটিকে ভুল হিসেবে আখ্যা দিয়ে আনুষ্ঠানিকভাবে ক্ষমা চেয়ে বিবৃতি দেন।
৭ই মার্চের ভাষণে জয় পাকিস্তান বলার পক্ষে বদরুদ্দিন উমর ১৯৯৬ সালে তার লিখিত বইয়ে সপক্ষে এবং নীলিমা ইব্রাহিম তার বইয়ে বিপক্ষে মত দিয়েছেন। ২০১১-১৪ বাংলাদেশের পাকিস্তানি দূতাবাসের পাকিস্তানের হাইকমিশনার মিয়া কুরেশি তার "নাইটিন সেভেন্টি ওয়ান ফ্যাক্ট এন্ড ফিকশন: ভিউজ এন্ড পারসেপশন্স ইন পাকিস্তান, ইন্ডিয়া এন্ড বাংলাদেশ (1971 Fact and Fiction: Views and Perceptions in Pakistan, India and Bangladesh) বইতে শেখ মুজিবের ৭ মার্চের ভাষণের শেষে জয় পাকিস্তানের পরিবর্তে পাকিস্তান জিন্দাবাদ কথাটি উল্লেখ করেছেন। পাকিস্তানি লেখক তাজ হাশমিও ৭ মার্চে শেখ মুজিবের জয় পাকিস্তান বলার পক্ষে মত দিয়েছেন।
ডাব্লিউডাব্লিউই নারী ট্যাগ টিম চ্যাম্পিয়নশিপ

ডাব্লিউডাব্লিউই নারী ট্যাগ টিম চ্যাম্পিয়নশিপ হলো পেশাদার কুস্তির একটি নারী ট্যাগ টিম চ্যাম্পিয়নশিপ, যা মার্কিন সংস্থা ডাব্লিউডাব্লিউই দ্বারা তৈরি এবং প্রচারিত হয়। এটি এনএক্সটি নারী ট্যাগ টিম চ্যাম্পিয়নশিপের পাশাপাশি ডাব্লিউডাব্লিউইতে বিদ্যমান দুটি নারী ট্যাগ টিম চ্যাম্পিয়নশিপের মধ্যে একটি। এই চ্যাম্পিয়নশিপটি তাদের র এবং স্ম্যাকডাউন ব্র্যান্ডে রক্ষা করা হয়।
২০১৮ সালের ২৪ ডিসেম্বর তারিখে র-এর একটি পর্বে এই চ্যাম্পিয়নশিপটি উদ্বোধন করা হয়। বেইলি এবং সাশা ব্যাংকস (সেসময়য় তারা একত্রে দ্য বস 'এন' হাগ কানেকশন নামে পরিচিত ছিল) হচ্ছে এই চ্যাম্পিয়নশিপের প্রথম চ্যাম্পিয়ন, যারা তাদের উদ্বোধনী রাজত্বকালে র ব্র্যান্ডের সদস্য ছিল। ডাব্লিউডাব্লিউই নারী ট্যাগ টিম চ্যাম্পিয়নশিপটি ডাব্লিউডাব্লিউইর প্রতি-দর্শনে-পরিশোধ অনুষ্ঠানের সর্বশেষ ম্যাচে প্রতিদ্বন্দ্বিতা করা হয়েছে: যার মধ্যে ২০১৯ সালের অন্যতম।
এই চ্যাম্পিয়নশিপটি ডাব্লিউডাব্লিউএফ নারী ট্যাগ টিম চ্যাম্পিয়নশিপ হতে সম্পূর্ণ আলাদা, যা ১৯৮৩–১৯৮৯ সালে প্রতিদ্বন্দ্বিতা করা হয়েছিল। এই চ্যাম্পিয়নশিপটি উক্ত চ্যাম্পিয়নশিপের উত্তরাধিকারী হিসেবে পরিচিতি প্রদান করা হয়নি।